(دیارونا) وێبسایتێکە بە سپۆنسەری USCENTCOM بۆ تیشک خستنەسەر ئەو هەوڵانەی دەدرێن بۆ سەقامگیریی زیاتر لە ناوچەکەدا لە ڕێگای هاوکاریی دوولایەنە و فرەلایەنەوە. هەروەها دیارونا تەرکیزدەکاتەسەر ئەو پێشهاتانەی رێگری دەکەن هەم لە چالاکی تێرۆریستی و هەم پشتگیری تێرۆریزم لە ناوچەکەدا. ئەم وێبسایتە روماڵی ئەو هەواڵانە دەکات کە لە خۆرهەڵاتی ناوەڕاستەوە دێن و دەربارەی ناوچەکەن، لەپاڵ لێکدانەوە و چاوپێکەوتن و بیروڕادا لە لایەن ئەو پەیامنێرانەوە کە بەپارە بۆ دیارونا کاردەکەن. ئامانجی ئەم وێبسایتە دەستەبەرکردنی دەروازەیەکە بۆ جەماوەر تا لە ڕێگەیەوە زانیارییەکی زۆر دەربارەی ئایندەی ئارامی و ئاساییشی ناوچەکە بەدەستبێنن.\nهه‌ر زانیارییه‌ك له‌سه‌ر ئه‌م وێبسایته، ئه‌گه‌ر خاوه‌ندارێتیه‌كه‌ی (كۆپیڕایت) ده‌سنیشان نه‌كرابێت، موڵكی گشتییه و ده‌توانرێت كۆپی بكرێت و بڵاوبكرێته‌وه بێ داواكردنی مۆڵه‌ت. جێی پێزانینە ئەگەر ئاماژە بە سه‌رچاوه‌ی زانیارییه بنەڕەتییەکە بدەن. ئه‌گه‌ر وێنه یان گرافیك یان هه‌ر شتێكی تر له‌سه‌ر سایته‌كه خاوه‌ندارێتییه‌كه‌ی ده‌سنیشان كرابوو، ئه‌وا ده‌بێت مۆڵه‌ت له خاوه‌نه بنەڕەتییەکەی وه‌ربگیرێت بۆ كۆپیكردنی.\nهه‌موو هه‌وڵێك دراوه تا زانیارییه‌كان له‌سه‌ر (دیارونا) به وردی و بێهه‌ڵه بڵاوبكرێته‌وه. له‌گه‌ڵئه‌وه‌شدا، به‌هۆی زۆریی ژماره‌ی بابه‌ته‌كانه‌وه كه له‌زۆربه‌ی حاڵه‌تدا له‌ماوه‌یه‌كی كورتدا ده‌خرێنه سه‌ر سایته‌كه، ناتوانین گه‌ره‌نتی ته‌واوی بێهه‌ڵه‌یی زانیارییه‌كان بكه‌ین. هه‌رچی په‌یوه‌ندیی به دۆكیومێنت و زانیارییه‌كانی سه‌ر ئه‌م وێبسایته‌وه هه‌یه، نه حكومه‌تی ئه‌مریكی و نه وه‌زاره‌تی به‌رگریی ئه‌مریكی و نه كارمه‌نده‌كانیان و نه ئه‌وانه‌ش كه به گرێبه‌ست كاریان له‌گه‌ڵ ده‌كه‌ن، هیچ گه‌ره‌نتیه‌ك ناده‌ن، نه به ئاشكرا و نه به نائاشكرایی، وه‌ك گه‌ره‌نتی بازرگانی یان گونجاو له‌گه‌ڵ مه‌به‌ستێكی تایبه‌تی، هێنده‌ی په‌یوه‌ندیی به‌و بابه‌تانه‌وه هه‌یه كه له‌سه‌ر وێبسایتی (دیارونا)ن. وه‌زاره‌تی به‌رگریی ئه‌مریكی و هه‌ر كیانێكی یاسایی تر كه له ئاماده‌كاری و داڕشتن و بڵاوكردنه‌وه‌ی زانیاری و بابه‌ته‌كانی (دیارونا)دا به‌شداربوون، نابەرپرسیارێتی خۆیان راده‌گه‌یه‌نن له به‌كارهێنانی نه‌گونجاو، نه‌شیاو یان ساخته‌كاری له به‌كارهێنانی ئه‌و زانیارییانه‌ی خراونه‌ته به‌رده‌ست سه‌ردانكه‌رانی سایته‌كه. وێڕای ئه‌مانه‌ش، ناكرێت نه وه‌زاره‌تی به‌رگریی ئه‌مریكی و نه ئه‌وانه‌ش كه به گرێبه‌ست كاری له‌گه‌ڵ ده‌كه‌ن به‌رپرسیار بكرێن به‌رامبه‌ر هه‌ر ده‌ره‌نجام و ئاكامێكی دارایی یان ده‌ره‌نجامی تری ئه‌و به‌كارهێنانه نه‌گونجاو، نه‌شیاو یان ساخته‌كارییانه له به‌كارهێنانی بابه‌ته‌كانی سه‌ر ئه‌م وێبسایته. راوێژكردن به زانیارییه‌كانی (دیارونا) یان به‌كارهێنانیان به‌شێوه‌یه‌كی ئۆتۆماتیكی به‌مانای په‌سه‌ندكردنی ئه‌م هه‌ڵنه‌گرتنی بەرپرسیارێتیه‌ی سه‌ره‌وه دێت.\nهه‌ڵنه‌گرتنی بەرپرسیارێتی ده‌رباره‌ی لینكه‌كان\nئه‌و لینكانه‌ی له‌سه‌ر سایتی (دیارونا)ن بۆ ئه‌و وێبسایتانه‌ی له ده‌ره‌وه‌ی حكومه‌تی ئه‌مریكین و به‌كارهێنانی ناوی بازرگانی و كارگه و كۆمپانیاكان له‌سه‌ر ئه‌م وێبسایته، بۆ ئاسووده‌یی به‌كارهێنه‌رانه. به‌كارهێنانی ئه‌مانه له‌سه‌ر ئه‌م سایته به‌مانای ستایش و به‌فه‌رمی ناسینی ئه‌و وێبسایت و به‌رهه‌م و خزمه‌تگوزارییانه‌ی بواری تایبه‌ت نایه‌ت له‌لایه‌ن وه‌زاره‌تی به‌رگریی ئه‌مریكیه‌وه. وه‌زاره‌تی به‌رگریی ئه‌مریكی هیچ كۆنترۆڵێكی له لایه‌نی نوسین و ده‌قه‌وه له‌سه‌ر ئه‌و زانیارییانه نیه كه ده‌شێت له‌سه‌ر ئه‌م وێبسایته بیبینیت. ئه‌و لینكانه‌ی به‌كارهاتوون له‌گه‌ڵ ئامانجه‌كانی ئه‌م وێبسایته ده‌گونجێن. پێشوازی له هه‌ر لینكێكیش بۆ دیارونا ده‌كه‌ین.\nراگه‌یاندنی خسوسیه‌ت و سه‌لامه‌تی\nوه‌زاره‌تی به‌رگریی ئه‌مریكی هه‌ندێك پرۆگرامی سۆفتوێر به‌كارده‌هێنێت بۆ كۆكردنه‌وه‌ی ئامار بۆ هه‌ڵسه‌نگاندنی ئه‌وه‌ی كام زانیارییانه زیاترین یان كه‌مترین ره‌غبه‌تیان له‌سه‌ره و هه‌روه‌ها بۆ ده‌ستنیشانكردنی كارایی سیستمه‌كه یان ئه‌و گیروگرفتانه‌ی تیایدان. ئه‌گه‌ر بڕیاربده‌یت زانیاری ده‌رباره‌ی خۆت به ئیمه‌یڵ بنێریت بۆ (دیارونا)، ئه‌وا ئێمه ته‌نها بۆ ئه‌وه به‌كاریده‌هێنین كه وه‌ڵامی ئیمه‌یڵه‌كه‌ت بده‌ینه‌وه. له‌به‌ر سه‌لامه‌تی و ئه‌منیه‌تی وێبسایته‌كه و بۆئه‌وه‌ی دڵنیابین ئه‌م خزمه‌تگوزارییه له‌به‌رده‌ست هه‌موو به‌كارهێنه‌راندایه، وه‌زاره‌تی به‌رگریی ئه‌مریكی هه‌ندێك پرۆگرامی سۆفتوێر به‌كارده‌هێنێت بۆ ناسینه‌وه‌ی هه‌ر هه‌وڵێكی رێگاپێنه‌دراو بۆ خستنه‌سه‌ر یان گۆڕینی زانیاری له‌سه‌ر سایته‌كه یان هه‌ر جۆرێكی تری زیانبه‌خشین. ئه‌و زانیارییانه‌ی له‌ڕێگای ئه‌م چاودێریكردنه‌وه به‌ده‌ستدێن، ده‌شێت به‌كاربهێنرێن بۆ لێكۆڵینه‌وه‌ی یاسایی رێگاپێدراو. هه‌ر هه‌وڵێكی رێگاپێنه‌دراو بۆ خستنه‌سه‌ر یان گۆڕینی زانیاری له‌سه‌ر ئه‌م سایته به‌ته‌واوی قه‌ده‌غه‌یه و ده‌شێت سزای به‌دوادا بێت، به‌پێی یاسای ساڵی ١٩٨٦ بۆ ساخته‌كاری و خراپبه‌كارهێنانی كۆمپیوته‌ر و هه‌ندێك یاسای تری وه‌ك (Title 18 U.S.C. Sec. 1001 and 1030). جگه له‌م مەبەستانەی له‌سه‌ره‌وه باسكران، هیچ هه‌وڵێكی تر نادرێت بۆ ناسینه‌وه‌ی ناسنامه یان هه‌ڵسوكه‌وتی ئه‌و كه‌سانه‌ی ئه‌م وێبسایته به‌كارده‌هێنن.\nئه‌م وێبسایته ده‌شێت (كوكی) به‌كاربهێنێت بۆ كارئاسانی و تێگه‌یشتن له به‌كارهێنانی سایته‌كه و په‌ره‌پێدانی ناوه‌ڕۆكه‌كه‌ی یاخود بۆ ئه‌وه‌ی لایه‌نێكی شه‌خسی بدات به ئه‌زمونی تۆ له‌سه‌ر سایته‌كه. (كوكی) فایلێكی ده‌قی (تێكست)ه كه ده‌شێت له كۆمپیوته‌ری وێبسایتێكه‌وه بنێردرێت بۆ ئه‌و وێبگه‌ڕ (براوزه‌ر)ه‌ی تۆ به‌كاریده‌هێنیت تاوه‌كو حه‌ز و خواسته تایبه‌تیه‌كانت خه‌زن بكات. له‌زۆر حاڵه‌تدا (كوكیه‌كان) دیاریكه‌رێكی ناوازه و نه‌ناسراویان تیادایه، به‌ڵام، خۆیان له‌خۆیاندا، ئیمه‌یڵه‌كه‌ت یان هه‌ر زانیاریه‌كی شه‌خسی ناسراوه‌ی تۆ ئاشكرا ناكه‌ن، مه‌گه‌ر خۆت بڕیاربده‌یت ئه‌و زانیارییانه به‌جیا دابینبکەیت.\nئه‌گه‌ر ئه‌و رێگایانه‌ی بۆ پاراستنی خسوسیه‌ت هه‌ڵتبژاردوون رێگا بده‌ن، ئه‌وا ره‌نگه ئه‌م سایته (كوكی)یه‌ك بخاته‌ناو وێبگه‌ڕه‌كه‌ته‌وه و بچێته ناو (كوكی)یه‌كه‌وه. ئه‌گه‌ر بته‌وێت له‌به‌ر ئه‌م هۆیانه له به‌خشینی زانیارییه ناشه‌خسیه‌كانت پاشگه‌زببیته‌وه، ئه‌وا ده‌توانیت شێوازه‌كانی پاراستنی خسوسیه‌تت له‌ڕێگای وێبگه‌ڕه‌كه‌ته‌وه بگۆڕیت. ده‌توانیت وێبگه‌ڕه‌كه‌ت به‌شێوه‌یه‌ك رێكبخه‌یت كه هه‌موو (كوكی)یه‌ك په‌سه‌ند بكات، رێگا له هه‌ندێك (كوكی) تایبه‌تی بگرێت، داوای ره‌زامه‌ندیی خۆت بكات پێشئه‌وه‌ی (كوكی)یه‌ك له وێبگه‌ڕه‌كه‌تدا دابنێت، یان رێگا له هه‌موو (كوكیه‌كان) بگرێت. له‌به‌رئه‌وه‌ی رێگاكانی گۆڕینی شێوازی پاراستنی خسوسیه‌ت له وێبگه‌ڕێكه‌وه بۆ یه‌كێكی تر جیاوازه، ئێمه وامان پێباشه سه‌یری "هێڵپ\_كۆمه‌ك" یان "توڵز\_ئامرازه‌كان" له لیستی كه‌ره‌سه‌كانی (توڵباڕ)ی وێبگه‌ڕه‌كه‌تدا بكه‌یت.\nگه‌ر هه‌ر پرسیار یان تێبینیه‌كت ده‌رباره‌ی ئه‌م زانیارییانه هه‌یه، تكایه ئیمه‌یڵ بكه بۆ به‌ڕێوه‌به‌رانی زانیاریی وێبسایته‌كه له په‌یوه‌ندیمان پێوه بكه.


تیرۆریزیم هۆکاری کۆشتنی خه‌ڵکی بێ¬تاوانه له هه‌ر چینێکدا. به پێدانی زانیاری پێویست بۆ به‌رگری له هه‌وڵی تیرۆریستیانه، یارمه‌تی پاراستنی گیانی مرۆڤه‌کان ده‌ده‌یت، خێزانه‌کانت ده‌پارێزیت و یارمه‌تی پاراستنی ئاشتی ده‌ده‌یت.\nوڵاته یه‌کگرتووه‌کانی ئه‌مریکا بۆ پێدانی زانیارییه‌ک که ده‌بێته هۆی قۆڵبه‌ستکردنی تیرۆریسته‌کان پاذاشتی داناوه. گه‌ر زانیاری به‌که‌ڵکت هه‌یه، هه‌رئێستا ته‌سلیمیان بکه.\nمحەمەد ئەباتای (عەبد ئەلڕەحمان ئەلمەغریبی)\nتاکوو 7 میلیۆن دۆلار\nمحەمەد ئەبەتای، زیاتر ناسراوە بە عەبدولڕەحمان ئەلمەغریبی، سەرکردەیەکی سەرەکی ڕێکخراوی ئەلقاعیدەی نیشتەجێی ئێرانە. عەبدولڕەحمان لەمێژە بەڕێوەبەری ئەلسەحابە کە باڵی ڕاگەیاندنی ئەلقاعیدەیە، هەروەها زاوای ئەیمەن ئەلزەواهیری ڕاوێژکاری باڵای ئەلقاعیدەیە.\nلەو بەڵگەنامانەوە کە لە ئۆپەراسیۆنە سەربازیەکانی 2011 دژی ئوسامە بن لادنی سەرۆکی پێشووی ئەلقاعیدە بەدەستهاتوون، دەرکەوتووە کە عەبدولڕەحمان بۆ چەندین ساڵ ئەستێرەیەکی گەشی ئەلقاعیدە بووە.\n(ده‌قی ته‌واو »)\nدەستێوەردانی بیانی لە هەڵبژاردن\nخەڵاتەکانی بەرنامەی دادوەریی وەزارەتی دەرەوەی ویلایەتە یەکگرتووەکان خەڵاتێک پێشکەش دەکات بە بڕی هەتا 10 ملیۆن دۆلار بۆ ئەو کەسەی دەبێتە مایەی ئاشکراکردن یان شوێنپێ هەڵگرتنی هەر کەسێک کە، بەڕێنمایی یان لەژێر کاریگەریی حکومەتێکی بیانی، دەستێوەردان ئەنجام دەدات لە هەر هەڵبژاردنێکی فیدراڵی، ویلایەتی یان ناوخۆیی ویلایەتە یەکگرتووەکان بە پێشێلکردنی بڕگەی 1030 یاسای ژمارە 18. دەکرێت هەندێک ئۆپەراسیۆنی ئەلەکترۆنی بەدخوازانە کە ژێرخانی هەڵبژاردن یان کامپینەکان بە ئامانج دەگرن بەپێی بڕگەی 1030 لە یاسای ژمارە 18 ی تایبەت بە ساختەکاری و خراپ بەکارهێنانی کۆمپیوتەر مامەڵەی لەگەڵدا بکرێت، کە دەستێوەردانی کۆمپیوتەریی ڕێپێنەدراو و شێوەکانی تری ساختەکاری پەیوەندیدار بە کۆمپیوتەرەوە بە تاوان دەناسێنێت. هاوشێوەی تاوانەکانی تر، یاساکە دەستگەیشتنی ڕێپێنەدراو بە کۆمپیوتەر بۆ بەدەستهێنانی زانیاری و گەیاندنی بۆ وەرگرانی ڕێپێنەدراو قەدەغە دەکات.\nساجد میر (Sajid Mir)\nساجد میر، ئەندامی باڵای پیاوکوژی بیانی لەشکەری تەییبە(LeT)یە لە پاکستان بە هۆی بەشداربوون لە هێرشەکانی پیاوکوژی نۆڤەمبەری 2008 کە لە بۆمبای، هیند ڕووی دا، لە لایەن پۆلیسەوە داواکراوە. پڕۆگرامی خەڵاتی دادوەری بۆ ئەو زانیاریانەیە لە هەر وڵاتێک ببێتە هۆی قۆڵبەستکردن یان ئیدانەکردنی ساخد میر، بە بۆنەی ڕۆڵی ئەو لەم هێرشانەدا، تاکوو 5 میلیۆن خەڵات دەدات.\nلە 26ی نۆڤەمبەری 2008 تاکوو 28ی نۆڤەمبەری 2008، دە کەس لە هێرشبەرانی ڕاهاتوو لە LeT دژ بە ئامانجە جیاوازەکان کۆمەڵێک هێرشیان لە بۆمبای، هیند ڕێک خست. نموونەی ئەم ئامانجانە دەکرێ ئاماژە بکرێت بە دوو هۆتێلی بەشکۆ (تامج مەحەل و The Oberoi )، قاوەخانەی لیۆپۆلد، ماڵی نەریمان (Chabad) و وێستگەی شەمەندەفەری Chhatrapati Shivaji Terminus. ئەم هێرشانە نزیکەی 170 کوشتەی لێکەوتەوە. لەم هێرشانەدا شەش هاووڵاتی ئەمریکی کوژران: بەن زیۆن کرۆمەن(Ben Zion Chroman)، گاڤریل هۆڵتزبەرگ(Gavriel Holtzberg)، ساندیپ جەسوانی(Sandeep Jeswani)، ئالێن شەر(Alan Scherr)، نائۆمی شەر (Naomi Scherr)و ئاریە لەبیش تایتلباوم(Aryeh Leibish Teitelbaum).\nفڕاندن مارک ڕانداڵ فرێریچز\nکابوڵ، ئەنفغانستان | شوباتی 2020\nمارک فرێریچز لە سەرەتای شوباتی 2020 ڕفێنرا. لەکاتی ڕفاندنی، لە کابوڵ نیشتەجێ بوو. ئەو لە دەوروبەری 2010 چوو بۆ ئەفغانستان و لە پڕۆژەکانی بیناسازی لە سەرانسەری وڵاتدا کاری دەکرد.\nفرێریچز کەسێکی سپی پێست لە ڕەگەزی نێرە، درێژی 180 سم، و کێشی 86 کگم دەبێت. قژی قاوەیی کاڵی ڕووتاوەیە و ڕەنگە سەری سفر کردبێت، چاوەکانی هەنگوینیە، و جێ برینێک بە قەبارەی یەک ئینج بە ڕوومەتی چەپیەوە بەدی دەکرێت. دوایین جار کە بینرابوو جووتێک پێڵاوی ڕەش، پانتۆڵێکی سەوز، چاکەتێکی سەوزی لەبەردا بوو، و ملپێچێکی ڕەنگ زیوی لەملدا بوو.\nفڕاندن پۆڵ ئێدوەن ئەوڤەبى\nشاری خۆست ئەفغانستان | ئایاری 2014\nلە ناوەڕاستی ئایاری 2014، پۆڵ ئێدوەن ئەوڤەبى، کوڕ، کە نووسەرێکی ئەمریکیە، لە هەرێمی خۆست دیار نەما. ئەو سەرقاڵی ئەنجامدانی توێژینەوەیەک بوو بۆ نووسینی کتیبێک لەلایەن خۆیەوە. پێش دیار نەمانی، ئۆڤەربی بڕیاریدابوو کە لە پلانیدایە لە سنوور بپەڕێتەوە بۆ پاکستان بۆ دەوڵەمەندترکردنی لە توێژینەوەکەیدا.\nئۆڤەربی کەسێکی سپی پێست لە ڕەگەزی نێرە، درێژی 175 سم، و کێشی 86 کگم دەبێت. قژی کاڵە و ڕەنگە سەری سفر کردبێت، چاوەکانی هەنگوینیە. ئەو گرفتی کەناڵی گوێی ناوەوەی هەیە کە پێویستی بە چارەسەر و دەرمانە. دوایین جار ناوەڕاستی ئایاری 2014 بوو کە لە شاری خۆست، ئەفغانستان بینرابوو، لەکاتێکدا سەرقاڵی دەوڵەمەندبوونی توێژینەوە بوو بۆ نووسینی کتیبێکی نوێ لەلایەن خۆیەوە.\nئەمیر محەمەد سەعید عەبدولڕەحمان ئەلمەولا (Amir Muhammad Sa’id Abdal-Rahman al-Mawla)\nئه‌لمه‌ولا (Al-Mawla)، ناسراو به حاجی عه‌بدوڵلا (Hajji Abdallah)، رێبه‌ری گشتیی داعشه (ISIS). ئه‌و له رێبه‌ره پایه‌به‌رزه تیرۆریسته‌كانی رێكخراوه‌ی پێشووی داعش (ISIS)، ئه‌لقاعیده‌ی عێراق (AQI) بوو و به تێپه‌ڕاندنی پله‌كانی به‌ره‌وپێشچوون به پێگه‌ی رێبه‌رایه‌تیی پایه‌به‌رز، وه‌كوو جێگری داعش (ISIS) گه‌یشت.\nئه‌لمه‌ولا، یه‌كێك له ئایدیۆلۆجیسته‌كانی داعش (ISIS) دێته ئه‌ژمێر، له به‌ره‌وپێشبردن و پاساودانی كاروباری په‌یوه‌ندیدار به رفاندن، كوشتن و قاچاخی شوێنكه‌وتووانی كه‌مایه‌تیی ئایینی ئێزه‌دیی له باكووری رۆژئاوای عێراق و به‌ڕێوه‌به‌رایه‌تی هه‌ندێك له هێرشه تیر‌ۆریستییه‌كانی ئه‌م گرووپه له ناوچه جیاوازه‌كانی جیهاندا رۆڵی هه‌بووه.\nسوپای پاسدارانی شۆڕشی ئیسلامی\nبەرنامەی “خەڵاتی دادپەروەریی” (Reward for Justice) وەزارەتی کاروباری دەرەوەی ویلایەتە یەکگرتووەکان بۆ ئەو زانیارییانەی کە دەبنە هۆی پێکهاتنی ئاڵۆزیی لە مێکانیزمەکانی دارایی “سوپای پارێزەران/پاسدارانی شۆڕشی ئیسلامی” (IRGC) و کارگێڕانی ئەوە، لەوانە “هێزی قودسی سوپای پاسدارانی شۆڕشی ئیسلامی” (IRGC-QF) تا ئاستی 15 میلیۆن دۆلار خەڵات پێشکەش دەکات. IRGC لە مسۆگەرکردنی دارایی چەندین هێرش و چالاکی تێرۆریستیی لە سەرتانسەری جیهاندا دەستی هەبووە. IRGC-QF کارە تێرۆریستییەکانی ئێران لە دەرەوەی سنوورەکان لە رێگای نوێنەرایەتییەکانیەوە وەک حزبوڵڵا و حەماس بەڕێوە دەبات.\n“وەزارەت'” لە بەرانبەر زانیاریی پێوەندیدار بە سەرچاوەکانی داهاتی IRGC، IRGC-QF، کارگێڕانی ئەوە یان مێکانیزمە سەرەکییەکانی مسۆگەرکردنی دارایی ئەوە، لەوانە ئەو بابەتانەی خوارەوە، خەڵات پێشکەش دەکات:\nجهاد سروان مصطفی\nجهاد سروامن مصطفی ناسراو به احمد گوری، انور الامریکی یان امیر انور، هاووڵاتی وڵاته یه‌کگرتووه‌کانه که پێشینه‌ی نیشته‌جێبوونی هه‌یه له کالیفۆرنیا. ئه‌و زۆر چالاکی کردووه بۆ الشباب و وه‌ک ڕاهێنه‌ری که‌مپی ڕاهێنان و سه‌رکرده‌ی جه‌نگاوه‌رانی بیانی چالاک بووه. له بواری چالاکی مێدیای به‌کۆمه‌ڵیشدا پسپۆڕه. مصطفی هاووڵاتی ئه‌مریکایه و پاش ناردان بۆ سۆمالی له ساڵی 2005دا، له سان دیاگۆی کالیفۆرنیادا ژیاوه. له‌وانه‌یه له‌م ناوچانه‌ی خواره‌وه‌شدا ژیابێت: سۆمالی، یه‌مه‌ن، ئه‌سیوپی، که‌نیا و وڵاتانی تری ئه‌فریقی.\nناوی مصطفی له “لیسته‌ی پیاوکوژانی په‌نابه‌ر”دا ” FBI”دا هه‌یه و FBI به‌دواوه‌یه‌تی به هۆی چالاکی تیرۆریستی. له 9ی ئۆکتۆبه‌ری2009دا، دادگای ناوچه‌یی وڵاته یه‌کگرتووه‌کان له ناوچه‌ی باشووری کالیفۆرنیادا بڕیاری ده‌ستبه‌سه‌رکردنی فیدراڵی بۆ مصطفی ده‌رکرد. تاوانه‌کانیخواره‌وه له لیسته‌ی تۆمه‌ته‌کانی مصطفادا ده‌بیندرێت: پلانی نهێنی بۆ یارمه‌تیدانی تیرۆریسته‌کان، پلانی نهێنی بۆ یارمه‌تیدانی ڕێکخراوه‌کانیتیرۆریستی بیانی و یارمه‌تیدانی ڕیکخراوه تیرۆریستییه‌کانی بیانی.\nسەعد بین عاتیف ئەلعەولەقی (Sa’ad bin Atef al-Awlaki)\nتاکوو 4 میلیۆن دۆلار\nبەرنامەی “خەڵاتی دادپەروەری (Rewards for Justice)” بۆ پێشکەشکردنی زانیارییەک کە ببێتە هۆی ناسینەوە یان دۆزینەوەی جێگای سەعد بین عاتیف ئەلعەولەقی، تا 6 ملیۆن دۆلار خەڵات دەدات. ئەلعەولەقی فەرماندەی “رێکخراوی تیرۆریستی ئەلقاعیدە لە نیمچە دوورگەی عەرەبستان (AQAP)”، لە پارێزگای شەبوەی یەمەنە. ئەو بە شێوەیەکی ئاشکرا داواکاری هێرشکردنە سەر ویلایەتە یەکگرتووەکان و هاوپەیمانەکانی ئێمە بووە.\nبراییم ئەحمەد مەحمود ئەلقۆسی (Ibrahim Ahmed Mahmoud al-Qosi)\nبەرنامەی “خەڵاتی دادپەروەری” بۆ پێشکەشکردنی زانیارییەک کە ببێتە هۆی ناسینەوە یان دۆزینەوەی جێگای براییم ئەحمەد مەحمود ئەلقۆسی، تا 4 ملیۆن دۆلار خەڵات دەدات. ئەلقۆسی بەشێکە لە دەستەی رێبەرایەتیی کە یارمەتی “سەرکردە(فەرماندە)”ی ئێستای رێکخراوی تیرۆریستی ئەلقاعیدە لە نیمچە دوورگەی عەرەبستان دەدات. لە ساڵی 2015 بەم لاوە ناوی ئەو لە بابەتەکانی راکێشانی هێزی “رێکخراوی تیرۆریستی ئەلقاعیدە لە نیمچە دوورگەی عەرەبستان” دەرکەوتووە و لەو کاتەوە لە پرۆپاگاندای ئۆنلاین هاندەری جێبەجێکردنی هێرشەکانی جۆری “گورگی تەنیا” لەسەر ویلایەتە یەکگرتووەکان بووە. ئەو لە ساڵی 2014 چووە ناو رێکخراوی تیرۆریستی ئەلقاعیدە لە نیمچە دوورگەی عەرەبستان، بەڵام بۆ چەن دەیە لە ئەلقاعیدەدا چالاک بوو و ساڵەها بە شێوەی راستەوخۆ بۆ ئوسامە بین لادەن کاری دەکرد. ئەلقۆسی لە دیسامبەری 2001 لە پێش گواستنەوە بۆ کەنداوی گوانتانامۆ، لە پاکستان دەسبەسەر کرا. ئەو لە ساڵی 2010 لە لای کۆمیسیۆنێکی سەربازی، دانی بە هاودەستی لەگەڵ ئەلقاعیدە و پشتگیریی مادی لە تیرۆریزم نا. ویلایەتە یەکگرتووەکان بە پێی ڕێکەوتنێکی پێش دادگایی کردن ئەلقووسی (al-Qosi) ئازاد کرد و لە ساڵی 2012دا گەڕاندییەوە بۆ سوودان.\nونبوونی رابێرت ئەی. لێڤینسۆن (Robert A. Levinson)\nدوورگەی کیش (Kish Island)، ئێران | 9 مارچی 2007\nخەڵاتی دادپەروەری خەڵاتێکی 20,000,000 $ دۆلاریی بۆ ئەو زانیارییانە پێشکەش دەکات کە ببێتە هۆی دیاریکردنی شوێن، ستاندنەوە، و گەڕاندنەوەی ڕۆبێرت ئەی لڤینسن (Robert A. Levinson). دڵنیایی لە نهێنیپارێزیی تەواو دەدرێت و ڕەنگە گۆڕینی شوێنی ژیانیش دابین بکرێت. ئەگەر زانیارییت هەیە، تکایە پەیوەندیی بە نزیکترین باڵوێزخانە یان کۆنسوولگەریی ویلایەتە یەکگرتووەکان، یان ئێف بی ئای (FBI) بکە یان ئیمەیل بۆ ناونیشانی [email protected] بنێرە.\nبۆسێی 2017ی نایجێر\nتانگۆ تانگۆ، نایجێر | 4 ئۆکتۆبەری 2017\nلە 4 ئۆکتۆبەری 2017، دەوڵەتی ئیسلامی لە عێراق و شامی (ISIS) بیابانی گەورەی ساهارا میلیشیاکانی سەر بە (دەوڵەتی ئیسلامی لە عێراق و شامی بیابانی گەورەی ساهارا (ISIS-GS)) بۆسێیان بۆ تیمێکی هێزە تایبەتەکانی ویلایەتە یەکگرتووەکان – کە بۆ ڕاهێنان، ڕاوێژکاری، و یارمەتیدانی هێزە نایجێرییەکان لە شەڕکردن دژی تیرۆریسم لەو وڵاتەن – و هێزە هاوبەشەکانی نایجێر لە نزیک گوندی تانگۆ تانگۆی نایجێر لە تەنیشیت سنوورەکانی مالی، داناوە. هێرشەکەی دەوڵەتی ئیسلامی لە عێراق و شامی بیابانی گەورەی ساهارا (ISIS-GS) بووە هۆی کوژارنی چوار سەربازی ویلایەتە یەکگرتووەکان و چوار سەربازی نایجێری. لەم ڕووبەڕووبوونەوەیەدا دوو سەربازی دیکەی ئەمەریکی و هەشتی نایجێریش بریندار بوون. لە 12 جێنیوەریی 2018، سەرکردەی دەوڵەتی ئیسلامی لە عێراق و شامی بیابانی گەورەی ساهارا (ISIS-GS) عەدنان ئەبوو وەلید ئەلسەهراوی (Adnan Abu Walid al-Sahrawi) بەرپرسیارێتیی ئەم بۆسێیەی وەئەستۆ گرت.\nخەڵاتی دادپەروەری خەڵاتێکی 5 میلیۆن دۆلاریی دەدات بەو زانیارییانەی کە ببنە هۆی دەستبەسەرکردن یان سزادانی هەر وڵاتێکی ئەو کەسەی کە بەرپرسیارێتیی ئەم کردەوە تیرۆریستیانەی دەکەوێتە سەر شانی.\nفاڕووق ئەلسووری (Faruq al-Suri)\nفاڕووق ئەلسووری سەرکردەی ڕێکخراوی تیرۆریستیی حوڕاس ئەلدینە (Hurras al-Din) (HAD). ئەلسووری کە ئەندامی پێشووی ئەلقاعیدەیە (al-Qa’ida) (AQ)، بۆ ماوەی دەیان ساڵ لەم ڕێکخراوە تیرۆریستییەدا چالاکی هەبووە. ئەو لە ساڵانی 1990ەکان و لە ئەفغانستان لە گەڵ سەرکردەی باڵای ئەلقاعیدە AQ سەیفەلعەدل (Sayf al-Adl) ڕاهێنەری باڵای میلیشیاکان بووە، و لە ساڵانی 2003 بۆ 2005 لە عێراق ڕاهێنانی بۆ شەرکەرەکانی ئەلقاعیدە AQ لە عێراق ئەنجام داوە. ئەلسووری پێشتر لە ساڵانی 2009 بۆ 2013 لە لوبنان دەستبەسەر کراوە، و پاشان بووەتە فەرماندەی سەڕبازیی بەرەی ئەلنووسرە (al-Nusrah Front). ئەو لە ساڵی 2016 بەرەی ئەلنووسرە بەجێهێشت.\nلە 10 سێپتەمبەری 2019، وەزارەتی دەرەوە بە پێی فرمانی جێبەجێکاریی 13224 ئەلسووری وەک تیرۆریستێکی جیهانیی تایبەت دەستنیشان کرد.\nسامی ئەلئورایدی (Sami al-Uraydi)\nسامی ئەلئورایدی بەرپرسێکی باڵای فەرمی حوڕاس ئەلدینە(HAD). ئەلئورایدی پێشتر لە لە هەندێک پیلانی تیرۆریستی لە دژی ویلایەتە یەکگرتووەکان و ئیسرائیل گلاوە. ئەلئورایدی ئەندامێکی شۆرای حوڕاس ئەلدینە (HAD)، کە ڕێکخراوێکی باڵای بڕیاردانی گرووپەکەیە. ئەلئورایدی لە ساڵی 2014 ڕا تا 2016 بەرپرسی فەرمیی بەرەی نووسرە بوو، و لە ساڵی 2016 گرووپەکەی جێ هێشت.\nحوڕاس ئەلدین گرووپێکی سەر بە ئەلقاعیدەیە کە لە سەرەتای ساڵی 2018 لە سووریا و پاش چەندین جیابوونەوە لە حەیاتولتەحریرولشام (HTS) سەری هەڵدا. سەرکردایەتیی حوڕاس ئەلدین، لەوانیش ئەلئورایدی، وەفادار بە ئەلقاعیدە AQ و سەرکردایەتییەکەی، ئەیمەن ئەلزەواهیری مایەوە.\nئەبوو ئەبدولکەریم ئەلماسری (Abu ‘Abd al-Karim al-Masri)\nئەبوو ئەبدولکەریم ئەلماسری ئەندامێکی پێشووی ئەلقاعیدە (AQ) و سەرکردەیەکی باڵای حوڕاس ئەلدینە(HAD). ئەلماسری لە ساڵی 2018دا ئەندامێکی شۆڕای حوڕاس ئەلدینە(HAD)، کە ڕێکخراوێکی باڵای بڕیاردانی گرووپەکەیە، و وەکوو ڕابیتێک لە نێوان ئەم گرووپە و بەرەی نووسرەدا کاری کردووە.\nحوڕاس ئەلدین گرووپێکی سەر بە ئەلقاعیدەیە کە لە سەرەتای ساڵی 2018 لە سووریا و پاش چەندین جیابوونەوە لە حەیاتولتەحریرولشام (HTS) سەری هەڵدا. سەرکردایەتیی حوڕاس ئەلدین، لەوانیش ئەلماسری، وەفادار بە ئەلقاعیدە AQ و سەرکردایەتییەکەی، ئەیمەن ئەلزەواهیری مایەوە.\nمووتاز نوومان نایف ئەلجەبووری (Mu‘taz Numan ‘Abd Nayif Najm al-Jaburi)\nمووتاز نوومان نایف ئەلجەبووری، کە بە حاجی تایسیریش (Hajji Taysir) ناسراوە، ڕێبەرێکی باڵای دەوڵەتی ئیسلامی لە عێراق و شامە (ISIS) و ئەندامی بەجێماوی ڕێکخراوی پێشووی دەوڵەتی ئیسلامی لە عێراق و شام، ئەلقاعیدەی عێراقە (AQI).\nئەلجبووری لە چالاکییە تیرۆریستی و سەرکێشییەکاندا سەرپەرشتیی دانانی بۆمبی بۆ دەوڵەتی ئیسلامی لە عێراق و شام کردووە.\nسامی جەسیم محەمەد ئەلجەبووری (Sami Jasim Muhammad al-Jaburi)\nسامی جەسیم محەمەد ئەلجەبووری، کە بە حاجی حەمیدیش (Hajji Hamid) ناسراوە، ڕێبەرێکی باڵای دەوڵەتی ئیسلامی لە عێراق و شامە (ISIS) و ئەندامی بەجێماوی ڕێکخراوی پێشووی دەوڵەتی ئیسلامی لە عێراق و شام، ئەلقاعیدەی عێراقە (AQI). محەمەد ئەلجبووری لە بەڕێوەبەریی دارایی بۆ چالاکییە تیرۆریستییەکانی دەوڵەتی ئیسلامی لە عێراق و شام ڕۆڵی سەرەکی هەبووە.\nلە کاتی خزمەتکردنی وەک نوێنەری دەوڵەتی ئیسلامی لە عێراق و شام لە باشووری مووسل (southern Mosul) لە 2014دا، بە گوێرەی ڕاپۆرتەکان ئەو هاوتای وەزیری دارایی دەوڵەتی ئیسلامی لە عێراق و شام خزمەتی کردووە، و چاوەدێریی پەیداکردنی داهاتی چالاکییەکانی ئەم گرووپەی لە ڕێگەی فرۆشتنی قاچاغیی نەوت، گاز، ئاسەوارە کۆنەکان، و مادە کانزاییەکان کردووە.\nتۆڕەکانی ڕفاندنی مرۆڤی دەوڵەتیی ئیسلامیی لە عێراق و شام (ISIS)\nپڕۆگرامی خەڵاتی دادپەروەریی وەزارەتی دەرەوەی ویلایەتە یەکگرتووەکانی ئەمەریکا (The U.S. Department of State) خەڵاتێکی 5 میلیۆن دۆلاریی دەدات بۆ ئەو زانیارییانەی کە پەیوەستن بە تۆڕەکانی ڕفاندنی دەوڵەتیی ئیسلامیی لە عێراق و شام (ISIS) یان ئەو کەسانەی کە بەرپرسیاری ڕفاندنی قەشە کریستیانەکان ماهێر مەحفووز (Maher Mahfouz)، میشێل کایال (Michael Kayyal)، گریگۆریۆس ئیبراهیم (Gregorios Ibrahim)، بۆلووس یازیگی (Bolous Yazigi)، و پائۆلۆ دال ئۆجلیۆ (Paolo Dall’Oglio). ئەم خەڵاتانە لە کاتێکی هەستیاری شەڕی ئێمە لە گەڵ دەوڵەتیی ئیسلامیی لە عێراق و شامدا (ISIS) پێشکەش دەکرێن. ڕفاندنی ڕێبەڕە ئایینییەکان تاکتیکە ستەمکارییەکانی دەوڵەتیی ئیسلامیی لە عێراق و شام (ISIS) پێشان دەدات و سەلمێنەری ئەم ڕاستییەیە کە ئەم ڕێکخراوە خەڵکی بێ تاوان بە ئامانج دەگرێت.\nلە 9 فێریبوەریی 2013دا قەشەی ئۆرتۆدۆکسی یۆنانی ماهیر مەحفووز و قەشەی کاسۆلیکی ئەرمەنی میشێل کایال لە پاسی گشتیدا بەرەوە پەرستگەی ئایینیی کافروون (Kafrun) لە سووریا (Syria) گەشتیان دەکرد. نزیکەی 30 لە دەرەوەی حەلەب (Aleppo)، گومانلێکراوە تووندڕەوەکانی دەوڵەتیی ئیسلامیی لە عێراق و شام (ISIS) ئۆتۆمۆبێلەکە ڕادەگرن، و بەڵگانامەکانی گەشتییارەکان دەپشکنن، پاشان دوو قەشەکە لە پاسەکە دوور دەکەنەوە. لەم کاتەوە هیچ هەواڵێک لەوان لەبەردەستدا نییە.\nسەلمان ڕائوڵ سەلمان (Salman Raoul Salman)\nسەلمان ڕائوڵ سەلمان چالاکییە تیرۆریستییەکانی حیزبوڵڵا (Hizballah) لە نیوگۆی ڕۆژئاوا بەڕێوە دەبات و پشتگیرییان لێ دەکات. هەروەها وەک سەرکردەیەکی ڕێکخراوی ئاسایشی دەرەکیی حیزبوڵڵا (Hizballah’s External Security Organization (ESO))، سەلمان بەشداریی لە کۆمەڵێک پیلان لە هەموو جیهاندا کردووە. ڕێکخراوی ئاسایشی دەرەکیی ESO توخمێکی بەرپرسیاری پیلان دانان، ڕێکخستن و جێبەجێکردنی هێرشە تیرۆریستییەکانی حیزبوڵڵا لە دەرەوەی لووبنانە (Lebanon). ئەم هێرشانە بە شێوەیەکی سەرەکیی هاووڵاتیانی ئیسڕائیلی (Israelis) و ئەمەریکییان (Americans) بە ئامانج گرتووە.\nلە نێوان ئەم پیلانانەی کە سەلمان تێیانەوە گلاوە، دانانەوەی بۆمب لە ناوەندیی کەلتووریی ئەنجومەنی هاوبەشیی ئیسڕائیلییەکانی ئەڕژەنتین (Argentine Israelite Mutual Association (AMIA)) بووە. لە 18 جولای 1994دا، حیزبوڵڵا ئۆتۆمۆبێلێکی پڕ لە تەقەمەنیی لە دەرەوەی ناوەندی کەلتووریی AMIA لە بووینووس ئایرس (Buenos Aires) تەقاندەوە کە بووە هۆی گیان لە دەستدانی 85 کەس. سەلمان بە ڕێکخەری ئەم هێرشە دادەندرێت.\nهێرشه‌کانی 2008 موومبای (به‌مبه‌ئی)\nموومبای (به‌مبه‌ئی)، هیندستان | 29-26 نۆڤه‌مبری 2008\nله به‌رواریی 26 نۆڤه‌مبری 2008 تاکوو 29 نۆڤه‌مبری 2008، 10 هێرشکار که له لایه‌ن ڕێکخراویی تیرۆریستیی له‌شکه‌ری ته‌ییب (Lashkar-e-Tayyiba (LeT)) له پاکیستان ڕاهێنانیان پێکرابوو، زنجیره‌یه‌ک هێرشی هاوئاهه‌نگیان له دژی چه‌ند شوێن له موومبای (به‌مبه‌ئی) هیندستان ئه‌نجام دا، ئه‌و شوێنانه‌ی کرانه ئامانج بریتی بوون له هۆتێل تاج مه‌حه‌لTaj Mahal) hotel)، هؤتێل ئوبرۆی (Oberoi hotel)، کافه‌ی لێۆپۆلد (Leopold Café)، ماڵیی نه‌ریمان چابادNariman) (Chabad) House)، وێستگه‌ی شه‌مه‌نده‌فه‌ریی چاتاراپتیی شیواژی تێرمینووسChhatarapati Shivaji Terminus) train station)، که تێیاندا نزیکه‌ی 170 که‌س کووژران.\nله ماوه‌ی ئه‌و گه‌مارۆ 3 ڕۆژه‌یه‌دا شه‌ش ئه‌مه‌ریکیی کووژران که بریتی بوون له: بێن زیۆن چۆرمان (Ben Zion Chroman)، گاڤریێل هۆڵتزبێرگ (Gavriel Holtzberg)، ساندیپ شوانی (Sandeep Jeswani)، ئالان شێر (Alan Scherr)، کچه‌ه‌که‌ی نائۆمی شێر (Naomi Scherr)، و ئه‌ریێ لێبیش تێتلباوم (Aryeh Leibish Teitelbaum).\nلە ئۆکتۆبەری 2017دا، ساڵح ئەلعاروەری، یەکێک لە دامەزرێنەرانی پەلەکانی عێزەددین قەسام، چڵی چەکداری حەماس، وەکو جێگری نووسینگەی سیاسی حەماس هەڵبژێردرا. ئەلعاروەری بەرپرسیارێتی مسۆگەرکردن لە باری دارایی و سەرکردایەتی هەڵمەتە چەکدارانەکانی حەماسی لە کەرتی رۆژئاوای فەلەستین لە ئەستۆ بووە و گومانلێکراوە بە هۆی ئەوەی کە دەستی هەبووە لە چەند هێرشی تێرۆریستی، دزی و مرۆڤ رفاندن. لە ساڵی 2014دا، ئەلعاروەری رایگەیاند کە حەماس بەرپرسیارێتی هێرشی تێرۆریستی 12ی جوونی 2014 لە ئەستۆ دەگرێت کە تێیدا سێ تازەلاوی ئیسرائیلی، لەوانە هاووڵاتییەکی ئیسرائیلی-ئەمریکایی نفتالی فراکل، لە کەرتی رۆژئاوا رفێندران و کوژران. ئەو راشکاوانە ئەم کوشتنانە بە “هەڵمەتی قارەمانانە” ناودەبات. لە سێپتەمبەری 2015دا، وەزارەتی خەزێنەداری ئەمریکا بەپێی فەرمانی جێبەجێکاریی 13224 ئەلعاروەری بە تێرۆریستی تایبەتی جیهانی (SDGT) ناساند، کارێ کە بووە هۆی گەمارۆدانی داراییەکانی.\nخالید یوسف حەرب\nخالید یوسف حەرب یەکێک لە راوێژکارانی نزیکی سکرتێری گشتی سەیید حەسەن نەسرولڵا، رێبەری گروپی تێرۆریستی حێزبوڵڵایە و وەکو پێوەندیدەری چەکداری باڵای گروپ لەگەڵ رێکخراوە تێرۆریستییەکانی ئێرانی و فەلەستینی هاوکاری کردووە. حەرب فەرماندەر و چاوەدێری هەڵمەتە چەکدارانەکانی گروپەکە لە خاکی فەلەستین و چەند وڵاتی رۆژهەڵاتی ناوەڕاست بووە. لە ساڵی 2012دا، حەرب لە گواستنەوەی بڕێکی زۆر پارە بۆ هاوپەیمانە سیاسییەکانی حێزبوڵڵا لە یەمەندا دەستی هەبووە. لە ئاگوستی 2013دا، وەزارەتی خەزێنەداری ئەمریکا بەپێی فەرمانی جێبەجێکاریی 13224 حەربی بە تێرۆریستی تایبەتی جیهانی ناساند.\nهەیسەم عەلی تەباتەبایی\nهەیسەم عەلی تەباتەبایی رێبەرێکی چەکداری گرنگی حێزبوڵڵایە کە فەرماندەری هێزە تایبەتەکانی حێزبوڵڵا لە سووریا و یەمەن بووە. کارەکانی تەباتەبایی لە سووریا و یەمەن بەشێک لە هەوڵ و تێکۆشانی گشتی حێزبوڵڵا بۆ فێرکردن، یارمەتی دارایی و دابینکردنی هێز بۆ پشتگیری لەو کردەوانەیە کە بۆ ئاژاوەنانەوەکانی خۆی لە ناوچەکەدا دەیکات. لە ئۆکتۆبەری 2016دا، وەزارەتی کاروباری دەرەوەی ئەمریکا بەپێی فەرمانی جێبەجێکاریی 13224 تەباتەبایی بە تێرۆریستی تایبەتی جیهانی ناساند.\nجەمیل بایک ئەندامی کۆمیتەی جێبەجێکاریی، ئەندامی دامەزرێنەر و رێبەری باڵای PKKیە. وەزارەتی خەزێنەداری بایکیشی وەکو تێرۆریست دیاریی کردووە.\nحزبی کرێکارانی کوردستان (PKK) کە بە ناوی کۆنگرەی گەلیش ناسراوە، رێکخراوێکی تێرۆریستی چالاکی ناوچەییە و لەلایەن ویلایەتە یەکگرتووەکانی ئەمریکاوە وەک رێکخراوێکی تێرۆریستی دەرەوە (FTO) دیاریی کراوە. PKK بەرپرسانی حکومی، پۆلیس و هێزەکانی ئاسایشی تورکیای کردووەتە ئامانج و خەڵکی ئاسایی بریندار کردووە و کوشتووە. PKK لە رایەڵە و چالاکییە تاوانبارانەکانی خۆی لە سەرتانسەری ئەوروپا بۆ بەدەستهێنانی چەک و چۆڵ و تەقەمەنی کەڵکی وەرگرتووە. PKK لە دانەرانی خۆکوژی بۆمب، ئامێرەکانی تەقاندنەوەی دەسکرد (VBIED)، و تاکتیکەکانی تری ناخۆشی تێرۆر کەڵکی وەرگرتووە. هەروەها PKK کەسانی کەم تەمەنی بەکارهێناوە و هەندێ جار ئەو کارەی بە رفاندن جێبەجێ کردووە و ئەوانە وەکو شەڕوان بەکاردەهێنێت. PKK لە ساڵی 1993 دا رێژەی 19 گەشتیاری رۆژئاوایی لەوانە ئەمریکییەکی رفاند و هەروەها لە ساڵی 1995 دا دوو ئەمریکی لە بۆمبڕێژکردنێکی PKKدا بریندار بوون.\nخالید ساعید ئه‌لبه‌تارفی\nخالید ئه‌لبه‌تارفی ئه‌ندامێکی باڵای ڕێکخراوی ئه‌لقاعیده له نیمچه دوورگه‌ی عه‌ڕه‌بی (AQAP) له پارێزگای هه‌دراماوت (Hadramaut) و ئه‌ندامی پێشووی ئه‌نجوومه‌نی شورای ئه‌لقاعیده له نیمچه دوورگه‌ی عه‌ڕه‌بییه (AQAP). له ساڵی 1999، ڕۆیشته ئه‌فغانستان و له که‌مپی ئه‌لفاڕووقی ئه‌لقاعیده ڕاهێنانی کرد. له ساڵی 2001، شان به‌شانی تاڵیبان دژی هێزه‌کانی ویلایه‌ته یه‌کگرتووه‌کانی ئه‌مه‌ریکا و هاوپه‌یمانانی باکوور شه‌ڕی کرد. ئه‌لبه‌تارفی له ساڵی 2010 په‌یوه‌ست بوو به هێزه‌کانی ڕێکخراوی ئه‌لقاعیده له نیمچه دوورگه‌ی عه‌ڕه‌بی (AQAP) له یه‌مه‌ن، و سه‌رۆکایه‌تیی هێزه شه‌ڕکه‌ره‌کانی ڕێکخراوی ئه‌لقاعیده له نیمچه دوورگه‌ی عه‌ڕه‌بی (AQAP) کرد له پارێزگای ئابیان، و ناو نرا ئه‌میری ئابیانی ڕێکخراوی ئه‌لقاعیده له نیمچه دوورگه‌ی عه‌ڕه‌بی (AQAP). پاش کووژرانی ڕێبه‌ری ڕێکخراوی ئه‌لقاعیده له مانگی جوونی 2016 له نیمچه دوورگه‌ی عه‌ڕه‌بی (AQAP) ناسر ئه‌لووحه‌یشی له هێرشێکیی سه‌ربازیی هێزه‌کانی ویلایه‌ته یه‌کگرتووه‌کانی ئه‌مریکادا، ئه‌و به بڵاوکردنه‌وه‌ی به‌یاننامه‌یه‌ک هۆشداریی دا که ئه‌لقاعیده ئابووریی ویلایه‌ته یه‌کگرتووه‌کانی ئه‌مریکا له ناو ده‌با و هێرش ده‌کاته سه‌ر به‌رژه‌وه‌ندییه‌کانی دیکه‌ی ویلایه‌ته یه‌کگرتووه‌کانی ئه‌مریکا.\nئەلعەدل لە رێبەرانی باڵای ئەلقاعیدە و ئەندامی شۆرای رێبەرایەتی ئەلقاعیدە یان ھەمان «مجلس الشورا»یە. ئەلعەدل كۆمیتەی سەربازی ئەلقاعیدەش رێبەرایەتی دەكات.\nئەلعەدللە ساڵی 1998 دەستەی دادوەری فیدڕاڵ بە تۆمەتی دەستێوەردان لە بۆمب رێژكردنەكانی 7ی ئابی 1998 لە سەفارەتخانەكانی ویلایەتە یەكگرتووەكان لە دارالسلامی تانزانیا و نایروبی كینیا دادگایی كرا. ئەم ھێرشانە 224 كوژراوی مەدەنی و 5,000 برینداری لێكەوتەوە.\nئەلعەدل پێش دەستبەسەربوونی لە ساڵی 1987 بە دەرەجەی نەقیبی دووەم لە نێو ھێزەكانی تایبەتی میسردا خزمەتی دەكرد. لەم ساڵەدا لە پاش تیرۆری سەرنەكەوتووی وەزیری وڵاتی میسر، ئەلعەدل لەگەڵ ھەزاران كەس لە شەڕكەرانی دژی حكوومەت دەستبەسەر كرا (ده‌قی ته‌واو »)\nعبدالولی رێبەری جەماعەتی الاحرار (JuA)، لە گرووپە سەربازییەكانی سەر بە وروژاندنی تاڵەبانی پاكستان (TTP) یە. عبدالولی ئەوھا كە دەردەكەوێت لە پارێزگاكانی ننگرھا و كونەری ئەفغانستاندا چالاكی دەكات.\nJuA لە ژێر رێبەرایەتی عبدالوالیدا بووە بە یەكێك لە چالاكترین تۆڕەكانی TTP لە پارێزگای پەنجاب و بەرپرسیارێتی چەندین ھێرشی خۆكوژی و ھەندێ لە ھێرشەكان كە لە پاكستاندا روویانداوە، لە ئەستۆ گرتووە.\nمەنگال باغ رێبەری لەشكەری ئیسلامی، لە گرووپەكانی سەربازی سەر بە وروژاندنی تاڵەبانی پاكستان (TTP)یە. ئەم گرووپە داھاتی لەسەر شوێنی قاچاخی مادەی ھۆشبەر، قاچاخی مرۆڤ، رفاندنی مرۆڤ، ھێرش كردنە سەر كاروانەكانی ناتۆ و وەرگرتنی ماڵیات لە بازرگانی تڕانزیتی نێوان پاكستان و ئەفغانستانە.\nباغ لە ساڵی 2006 رێبەری لەشكەری ئیسلامی لە ئەستۆ بوو و بەردەوام بۆ پارێزگاریكردن لە داھاتە ناڕەواكان گرێدراوی خۆی گۆڕیوە. ئەو نوسخەی تووندڕەوی ئیسلامی دێئۆبەندی لە ناوچەكانی رۆژھەڵاتی ئەفغانستان و رۆژئاوای پاكستانی بەڕێوە بردووە و بەتایبەت پارێزگای ننگرھاری ئەفغانستانی لە ژێر دەستدایە.\nاحلام احمد التمیمی، هاووڵاتی ئۆردنە، ناسراو بە “خالتی” و “حەلاتی” یاریدەدەری تیرۆریستی گوناهبارکراوی سەر بە حەماسە.\nلە 9ی ئەگۆستی 2001، التمیمی بۆمبێک و خۆکوژێکی حەماسی گواستەوە بۆ پیتزافرۆشی قەرەباڵغی “سپاڕۆ” (Sbarro) لە ئورشەلیم. لەوێ کەسی خۆکوژ بە تەقاندنەوەی بۆمب دەبیتە هۆی کوشتنی 15 کەس، بۆ نموونە حەوت منداڵ. دوو هاووڵاتی ئەمریکا لەم هێرشەدا کوژران: جودیت شۆشانا گرینباوم (Judith Shoshana Greenbaum)، مامۆستای 31 ساڵەی دووگیانی خەڵکی نیۆجەرسی و مالکا چانا رۆت (Malka Chana Roth)، 15 ساڵه. زیاتر لە 120 کەسی دیکە، بۆ نموونە چوار هاووڵاتی ئەمریکی ، بریندار بوون. حەماس بەرپرسیاریەتی ئەم تەقینەوەی لە ئەستۆ گرت.\nطلال حمیه سه‌رۆکی “ڕێکخراوه‌ی ئاسایشی ده‌ره‌وه‌ی حزب‌ا…”(ESO)یه که به‌ڕێوه‌به‌رایه‌تی خانه ڕێکخستراوه‌کان ده‌کات له سه‌رتاسه‌ری دونیادا. ESO حزب‌ا… به‌رپرسی پلاندانان، هه‌ماهه‌نگکردن و جێبه‌جێکردنی هێرشه تیرۆریستییه‌کانه له ده‌ره‌وه‌ی لوبنان. ئیسرائیل و ئه‌مریکا ئامانجی سه‌ره‌کی ئه‌م هێرشانه‌ن.\nوه‌زاره‌تی دارایی وڵاته یه‌کگرتووه‌کان به هۆی پشتگری له چالاکییه تیرۆریسته‌کانی حزب‌ا… له ڕۆژهه‌ڵاتی ناوه‌ڕاست و له سه‌رتاسه‌ری دونیادا به‌پێی بڕیاری جێبه‌جێکاری 13224 له 13ی سێپته‌مبه‌ری 2012دا طلال حمیه وه‌ک تیرۆریستی نێوده‌وڵه‌تی تایبه‌ت ڕاگه‌یاند.\nفواد شکر ڕاوێژکاری باڵای چه‌کداری به‌ئه‌زموونی حه‌سن نصرا…، سکرتاریه‌تی گشتی حزب‌ا…، یه. شکر یه‌کێکه له به‌رپرسه باڵاکانی حزب‌ا… که فه‌رمانده‌ی هێزی چه‌کداری حزب‌ا… ی له ئه‌ستۆیه له باشووری لوبنان. ئه‌و له باڵاترین دامه‌زراوه‌ی چه‌کداری حزب‌ا…، ئه‌نجومه‌نی جیهاددا، چالاکی ده‌کات.\nشکر زیاتر له 30 ساڵ له خزمه‌تی حزب‌ا… دا بووه. ئه‌و هاوڕێی نزیکی عماد مغنیه، فه‌رمانده‌ی کۆچکردووی حزب‌ا…، بوو. شکر له پلاندان و جێبه‌جێکردنی هه‌ڵمه‌ته‌کانی ته‌قینه‌وه‌دا له بنکه‌ی هێزی ده‌ریایی وڵاته یه‌کگرتووه‌کان له به‌یروت، لوبنان، ڕۆڵی سه‌ره‌کی هه‌بوو. ئه‌م هه‌ڵمه‌ته له 23ی ئۆکتۆبه‌ری 1983دا جێبه‌جێ کرا و بوو به هۆی کوژرانی 241 چه‌کداری ئه‌مریکی.\nمحمد الجولانی، ناسراو به ابومحمد الگولانی، ناسراو به محمد الجولانی، سه‌رکرده‌ی باڵای ڕێکخراوه‌ی تیرۆریستی «جبهه النصره» (ANF)، لقێکی القاعیده‌یه له سوریا. له ئه‌پریلی 2013دا، الجوالانی له‌گه‌ڵ القاعیده و سه‌رکرده‌ی ئه‌ودا ایمان الظواهریدا پەیمانی سۆزداری بەست. له ژووڵاوی 2016دا، الجولانی له گرته‌یه‌کی ڤیدیۆییدا القاعیده و الظواهری هان دا و ڕایگه‌یاند که ANF ناوه‌که‌ی خۆی ده‌گڕێت به (ده‌قی ته‌واو »)\nلە ڕۆژی 18ی مارسی 2012، شروم 29 ساڵە لە کاتی ڕۆیشتن بۆ شۆنی ئیشەکەی خۆی لە تەعەز، یەمەن، بە گولە کوژرا. ئەم گولەیە لەلایەن کەسێک هاویشترا کە لە پشتەوەی ماتۆڕێک کە هاو ئاراستەی ئۆتۆمبیلی شرۆم وەستابوو. شروم لە ڕۆژی مردنی خۆی بەڕێوەبەر و مامۆستای زمانی ئینگلیزی بوو لە ناوەندی فێرکاری و گەشەی نێودەوڵەتی. ئەو هاوڕی (ده‌قی ته‌واو »)\nتیراد الجربا، فه‌رمانده‌ی باڵای سنووری حکومه‌تی ئیسلامی عێراق و شام (داعیش)، ناسراو به ابو محمد الشمالی، له ساڵی 2005وه له په‌یوه‌ندیدا بووه له‌گه‌ڵ داعیش، به ناوی پێشووی القاعیده‌ی عێراق. له ئێستادا ئه‌و یه‌کێکه له سه‌رکرده باڵاکانی کۆمیته‌ی کۆچ و لۆجستی داعیش و به‌رپرسی دابینکردنی ئاسانکاری گه‌شتی جه‌نگاوه‌رانی تیرۆریستی بیانییه، به‌گشتی له ڕێگه‌ی غازیان ته‌په، تورکیا، (ده‌قی ته‌واو »)\nقاچاغی نەوت و کەلوپەلی کەلتووری کۆن لە بەرژەوەندی حکومەتی ئیسلامی عێراق و شام (داعش)\nبەرنامەی «پاداشتی دادوەری» لەبەرانبەر زانیارییەک کە ببێتە هۆی ئاڵۆزبوونی بەرچاو لە ڕەوتی فرۆشتن و/ یان بازرگانی نەوت و کەلوپەلی کەلتووری کۆن لەڕێگەی/بە/لەلایەن/لەبەرژەوەندی حکومەتی ئیسلامی عێراق و شام (داعش) تا 5 ملیۆن دۆلار پاداشت دەدات. گرووپە تیرۆریستییەکان وەک داعش بۆ جێبەجێکردنی هەڵمەت و هێرشەکانی خۆی پشتیان بەستووە بە تۆڕەکانی دابینکردنی دارایی و پاڵپشتی. سوودوەرگرتنی نایاسایی داعش (ده‌قی ته‌واو »)\nزانیارییه‌ک که ده‌بێته هۆی ده‌رکردنی بڕیاری تاوانباری ڕه‌مزی ئه‌حمه‌د یۆسف\nرەمزی ئەحمەد یۆسف کەسی سەرەکی پلانداڕێژی تەقینەوەی فێبریڤەری 1993 بوو لە ناوەندی بازارگانی نیۆیۆرک. ئەم هێرشە شەش کوژراو و زیاتر لە سەت برینداری لێکەوتەوە. یۆسف و هاوڕێکانی ئۆتۆمبیلی پڕ لە مادەی تەقەمەنییان کوتایە ژێرخانی ناوەندی بازرگانی جیهانی. چەند کاتژمێر پاش ئەم کارە، یۆسف بە فڕۆکە ڕایکردە پاکستان. (ده‌قی ته‌واو »)\nله لایه‌نی پۆلیسی FBIه‌وه داواکراو


شاندی هاوئاهەنگی شیعە - Mehr News Agency\nلە لایەن شاندی هاوئاهەنگی شیعەوە؛\nڕێککەوتنی شاندی هاوئاهەنگی و هاوپەیمانی سەدر وەدرۆ خرایەوە\nشاندی هاوئاهەنگی شیعەی عێراق هەواڵە بڵاو بووەکان سەبارەت بە ڕێککەوتنی بەشێک لە ئەو شاندە لەگەڵ موقتەدا سەدر بۆ پێکهێنانی حکومەتی نوێی وەدرۆ خستەوە.\nهاوپەیمانی فەتحی عێراق:\nنوێنەرە سەربەخۆکانی پارلەمان بە تەنیا توانای پێک هێنانی دەوڵەتیان نییە\nهاوپەیانی فەتحی عێراق رایگەیاند: نوێنەرە سەربەخۆکانی پارلەمان بە تەنیا توانای پێک هێنانی دەوڵەتیان نییە.\nڕەوتی سەدر رێگای دانوستانی سیاسی عێراقی داخستووە\nنوێنەرێکی پارلەمانی عێراق رەخنەی لە هەڵوێستی رەوتی سەدر گرت و وتی: ڕەوتی سەدر رێگای وتووێژە سیاسییەکانی عێراقی داخستووە.\nبە پێشکەش کردنی گەڵاڵەیەکی چەند لایەنە؛\nڕێکاری نوێی چوارچێوەی هاوئاهەنگی شێعەی عێراق بۆ کرانەوەی گرێی سیاسی\nسەرچاوە عێراقییەکان لە رێکاری نوێی چوارچێوەی هاوئاهەنگی سیاسی شێعە بە مەبەستی دەرچوون لە بن بەستی سیاسی ئەو وڵاتە هەواڵیان دا.\nشاندی هاوئاهەنگی شیعی نایەوێت حکومەت هەر هی خۆی بێت\nسیاسەتوانێکی عێراقی لە لێدوانێکدا وتی: شاندی هاوئاهەنگی شیعی لە عێراق نایەوێت دەوڵەت هەر هی خۆی بێت.\nلە نووسینگەی نووری مالیکی بەڕێوە چوو؛\nکۆبوونەوەی شاندی هاوئاهەنگی لەگەڵ لایەنە عێراقییەکان بۆ چوونە دەرەوە لە بنبەستی سیاسی\nئەندامانی شاندی هاوئاهەنگی شیعە بە مەبەستی کۆتایی هێنان بە بنبەست سیاسی لە ئەو وڵاتە لەگەڵ ژمارەیەک لە هاوپەیمانییە سیاسییەکان دیدار و گفتوگۆیان کرد.\nسەرۆکی هاوپەیمانی بیارق ئەلخەیر:\nحکومەتێک کە بە بێ سازان پێک بێت، دوای شەش مانگ دەڕووخێت\nسەرۆکی هاوپەیمانی بیارق ئەلخەیر و نوێنەری پێشووی پەرلەمانی عێراق جەختی کرد کە هەر حکومەتێک بە بێ زۆرینەی سیاسی لە عێراق پێک بێت، لە ماوەی شەش مانگدا دەڕووخێت.\nشەوی سێشەممە بەڕێوەچوو؛\nکۆبوونەوەی بەرپرسانی شاندی هاوئاهەنگی شیعی لە ماڵی هادی عامری\nسەرچاوە مێدیاییەکان ڕایانگەیاند کە بەرپرسانی شاندی هاوئاهەنگی شیعی شەوی سێشمەممە کۆبوونەوەیەکی هاوبەش لە ماڵی هادی عامری بەڕێوە بردووە و تێێدا دوایین گۆڕانکارییەکانی ئاستی سیاسی عێراقیان تاوتوێ کردووە.\nشاندی هاوئاهەنگی دژی هەڵوەشاندنەوەی پەرلەمانە\nسەرۆکی هاوپەیمانی دەوڵەتی یاسا لە لێدوانێکدا ڕایگەیاند: شاندی هاوئاهەنگی شیعی دژی هەڵوەشاندنەوەی پەرلەمان و دووبارە کردنەوەی هەڵبژاردنەکانە.\n"ڕێککەوتنی نیشتمانی" تەنیا ڕێگای چوونە دەرەوە لە دۆخی ئێستایە\nڕێبەری هاوپەیمانی فەتح لە ڕەوتی دیدار لەگەڵ باڵوێزی ئیتاڵیان لە بەغدا وتی: ڕێککەوتنی نیشتمانی تەنیا ڕێگا چوونە دەرەوە لە دۆخی ئێستای عێراقە.\nئەندمێکی باڵای یەکێتی نیشتمانی:\nپارتی دیموکراتی کوردستان هەوڵ دەدات پێوەندی لە گەڵ ئیسرائیل ئاسایی بکاتەوە\nئەندمێکی باڵای یەکێتی نیشتمانی، رێبەر ئەحمەد بەربژێری پارتی دیموکراتی کوردستانی بە هەوڵ دان بۆ ئاسایی کردنەوەی پێوەندی لە گەڵ ئیسرائیل تۆمەتبار کرد.\nیەکێتی نیشتمانی بە فەرمی تەڤلی شاندی هاوئاهەنگی شیعە بوو\nمیدیا عێراقییەکان رایانگەیاند: یەکێتی نیشتمانی کوردستان بە شێوەی فەرمی پێوەست بوون بە شاندی هاوئاهەنگی شێعەوە.\nسکاڵای نوێنەری شێعە لە دادگای فیدراڵ:\nبوون و چییەتی هەرێمی کوردستان نایاساییە\nنوێنەری ئەندامی چوارچێوەی هاوئاهەنگی شێعەکان لە پارلەمانی عێراق سکاڵایەکی دژی هەرێمی کوردستان تۆمار کردووە و وتوویە هەبوونی ئەم هەرێمە نایاساییە.\nپێکهێنانی حکومەت بە بێ بەشداری شاندی هاوئاهەنگی دەبێتە هۆی لاواز بوونەوەی بەیتی شیعی\nئەندامی هاوپەیمانی دەوڵەتی یاسا لە لێدوانێکدا ڕایگەیاند: پێکهێنانی حکومەتی داهاتوو بە بێ ڕۆڵ گێڕانی شاندی هاوئاهەنگی شیعەکان دەبێتە هۆی لاواز بوونەوەی بەیتی شیعی.\nئەندامی شاندی هاوئاهەنگی شێعە:\nسەبارەت بە ٩٠ لەسەدی کێشەکان لە گەڵ رەوتی سەدر ڕێککەوتووین\nئەندامێکی شاندی هاوئاهەنگی شێعە رایگەیاند ئەم شاندە سەبارەت بە ٩٠ لەسەدی کێشەکان لە گەڵ رەوتی سەدر رێککەوتووە.\nشاندی هاوئاهەنگی و سەدر دەگەنە ڕێککەوتن/دەستێوەردانی بریتانیا لە عێراق\nسەرۆکی تەمەنی کۆبوونەوەی کرانەوەی پەرلەمانی عێراق لە لێدوانێکدا وتی: شاندی هاوئاهەنگی شیعی و ڕەوتی سەدر جارێکی تر یەک دەگرنەوە.\nئەندامی شاندی هاوئاهەنگی شیعی:\nکازمی شوناسی هۆکارەکانی هێرش بۆ سەر فڕۆکەخانەی بەغدا دەشارێتەوە\nئەندامی شاندی هاوئاهەنگی شیعەکانی عێراق لە لێدوانێکدا وتی کە مستەفا کازمی شاردنەوەی شوناسی هۆکارەکانی هێرش بۆ سەر فڕۆکەخانەی بەغدا هەڵەیەکی گەورە دەکات.


هێشتا كارمه‌نده‌كه‌ی ئاسایشی كه‌ركوك نه‌دۆزراوه‌ته‌وه\nكارمه‌ندێكی ئاسایشی پارتی دیموكراتی كوردستان له كه‌ركوك، زیاتر له 40 رۆژ له‌مه‌وبه‌ر به‌ئۆتۆمبێله‌وه له ماڵ چۆته ده‌ره‌وه و چاره‌نوسی دیارنیه، تائێستاش له لێكۆڵینه‌وه‌ی هێزه ئه‌منیه‌كاندا ته‌نیا ئۆتۆمبێله‌كه‌ی دۆزراوه‌ته‌وه، كه خۆی فرۆشتویه‌تی.\nمحه‌مه‌د سه‌فه‌ر ساڵح، كارمه‌ندی ئاسایشی پارتی و دانیشتوی ناوه‌ندی قه‌زای داقوقه (44كم باشوری پارێزگای كه‌ركوك)، له به‌یانی 1ی ئایاره‌وه چۆته ده‌ره‌وه و تا ئه‌مڕۆ دوشه‌ممه 10ی حوزه‌یران هیچ زانیارییه‌ك له‌باره‌ی چاره‌نوسیه‌وه نیه.\nكه‌مال سه‌فه‌ر، برای كارمه‌نده‌كه‌ی ئاسایش به (كه‌ركوك ناو)ی وت "له‌وكاته‌وه براكەم چارەنوسی نادیارە، ئەو تەله‌فۆنه نه‌بێت كه رۆژی 1ی ئایار كردی تائێستا هیچ لەباره‌یەوە نازانین".\nئه‌و كارمه‌نده‌ی ئاسایش به ناوی چاككردنی ئۆتۆمبێله‌كه‌یه‌وه چۆته ناوچه‌ی پیشه‌سازی كه‌ركوك و دوای چه‌ند كاتژمێرێك هه‌واڵی نه‌ماوه.\n"سكاڵای خۆمان تۆماركردووه و زۆربه‌ی شاره‌كانی هه‌رێمی كوردستان گه‌ڕاوین به‌ڵام هیچ هه‌واڵێكمان له‌باره‌ی چاره‌نوسیه‌وه ده‌سنه‌كه‌وت" براكه‌ی محه‌مه‌د واده‌ڵێت.\nكه‌سوكاری كارمه‌نده‌كه‌ی ئاسایش به‌پێی مادده‌ی 421ی یاسای سزادانی عیراقی سكاڵاكه‌یان وه‌رگیراوه، كه تایبه‌ته به سزادانی ئه‌و كه‌سانه‌ی به‌بێ بڕیاری دادگا خه‌ڵك ده‌ستگیرده‌كه‌ن.\nسەرچاوەیەك لە پۆلیسی نەهێشتنی تاوانەكان له داقوق ئاماژه‌ی به‌وه‌دا دوابه‌دوای تۆماركردنی سكاڵاكه هێزه‌كانیان ده‌ستیانكردووه به لێكۆڵینه‌وه و تیمێكی تایبه‌ت بۆ به‌دواداچونی دۆسیه‌كه پێكهێنراوه.\n"دوای لێكۆڵینه‌وه ئۆتۆمبێلی محه‌مه‌د سەفەرمان دۆزییەوە لەكەركوك، دەركەوت خۆی فروشتویه‌تی بە هاوڵاتییه‌ك به بڕێك پاره، ئه‌وه‌ش به نوسراوی فه‌رمی پێشانگای ئۆتۆمبێل هه‌یه و دوو شایه‌ت واژۆیان له‌سه‌ر گرێبه‌ستی فرۆشتنی ئۆتۆمبێله‌كه‌ی كردووه".\nسه‌رچاوه‌كه‌ی پۆلیسی نه‌هێشتنی تاوانه‌كان وتی "له‌رێی دادوه‌ره‌وه داوای تۆماری هێڵی ته‌له‌فۆنه‌كه‌یمان كردووه و چاوه‌ڕوانین وه‌ریبگرین، دوای ئه‌وه‌ش زۆرشتمان له‌باره‌ی دۆسیه‌كه‌وه بۆ رونده‌بێته‌وه".


عێراق ده‌ڵێت له ڕێـکه‌وتنـنامه‌ی مانه‌وه‌ی هێزه‌کانی ئه‌مه‌ریکا نزیـک ده‌بنه‌وه\nی مانگی ده ٠٧, ٢٠٠٨\nوه‌زیری ده‌ره‌وه‌ی عێراق ڕایگه‌یاند وڵاته‌که‌ی زۆر نزیـکبۆته‌وه له گه‌ڵاڵه‌کردنی ڕێـکه‌وتنـنامه‌یه‌ک له‌گه‌ڵ وڵاته یه‌کگرتووه‌کانی ئه‌مه‌ریکادا که به گوێره‌ی ڕێ به هێزه‌کانی ئه‌مه‌ریکا ئه‌دات تا دوای سـاڵی 2008 له وڵاته‌که بـمێنـنه‌وه.\nڕۆژی سێشه‌ممه هۆشـیار زێباری له میانه‌ی کۆنفرانسـێـکی ڕۆژنامه‌وانی له‌گه‌ڵ جێـگری وه‌زیری ده‌ره‌وه‌ی ئه‌مه‌ریکا جۆن نیـگرۆپـۆنتی له به‌غدا باسی له وتووێـژه‌کانی نێوان به‌غدا و واشـنتنی کرد.\nهه‌ردوو لایان کاریان له‌سه‌ر ڕێـکه‌وتنـنامه‌یه‌ک کردووه که ڕێ به مانه‌وه‌ی هێزه‌کانی عێراق ئه‌دات دوای ئه‌وه‌ی بڕیاری نه‌ته‌وه یه‌کگرتووه‌کان سه‌باره‌ت به بڵاوبوونه‌وه‌ی هێزی فره ڕه‌گه‌زی له عێراق له 31 ی ئه‌مسـاڵدا به‌سه‌رده‌چێت.\nهه‌رچه‌ندێـکه ناکۆکی له ئارادایه سه‌باره‌ت به مه‌سه‌له‌ی به‌خشـینی مافی پاراسـتن به کارمه‌ندانی له‌شـکری ئه‌مه‌ریکایی له به‌رامبه‌ر هه‌رچ تاوانێـک له عێراقدا ئه‌نجام بدرێت.\nئاژانسی میدیاش له ئێرانی وڵاتی دراوسێی عێراقه‌وه ده‌ڵێت سه‌رۆکی په‌رله‌مان مه‌حمود ئه‌لمه‌شـهه‌دانی گه‌یشـتۆته تاران تا وتووێـژ سه‌باره‌ت به ڕێـکه‌وتنـنامه‌ی هێزه‌کان و مه‌سه‌له‌کانی دیکه له‌گه‌ڵ ڕێبه‌رانی ئێرانیدا بکات.\nده‌قی هه‌واڵه‌که 168KB


دادگای باڵای تورکیا (یاگیتای) بڕیاری خۆی لەسەر ڕووداوی کوشتنی خێزانێکی کورد کە بە "کوشتنکاری ڤارتینیس" ناسراوە ڕاگەیاند و دەڵێت فەرماندەی سەربازیی شارۆچکەی کۆرکوتای موش، بولەنت کارائۆغڵوو فەرمانی کوشتنیانی داوە و سێ سەربازی تورکیشی بێتاوان ناساند.\nلەو دۆسێیەدا فەرماندەی تورک کارائۆغڵوو و سەربازانی تورک بە تاوانی سوتاندنی خێزانێکی کورد لە گوندی ڤارتینیسای موش لە دووی مانگی 10 ی ساڵی 1993 تاوانبار دەکرێن .\nپاش 28 ساڵ لەو ڕووداوە دادگای باڵای تورکیا بڕیارەکەی دادگای تاوانی کریکاڵی هەڵوەشاندەوە و بڕیاری بێتاوانی بۆ سێ سەربازی تورک دەرکرد و ڕایگەیاند کە کارائۆغڵوو فەرمانی سوتاندنی ماڵباتی ئۆگوتی داوەو لەو ڕووداوەدا 9 کەس گیانیان لەدەستداوە لە ناویاندا 7 منداڵیش.\nپاش ئەم بڕیارە جارێکی تردۆسێکە لە دادگای باڵای کریکاڵ دەستپێدەکاتەوە.\nپارێزەری قوربانییەکان سەرۆکی بارۆ ( سەندیکای پارێزەران) ی موش کادیر کاراچەلیک ڕایگەیاند، داوای دەستگیکردنی کارائۆغڵوو لە دادگا دەکات و لە هەمان کاتیشدا داوای پێداچوونەوە بە بڕیاری بێتاوانی سێ سەربازەکە دەکات.\nئەو بە دەنگی ئەمەریکای ڕاگەیاند " بڕیاری دادگا بۆ ڕوونکردنەوەی ئەو ڕووداوە بەس نییە، بەڵام لە هەمانکاتدا بۆ پشتڕاستکردنەوەی ئەوەی بە دەسکیسەی لەشکری تورکیا کراوە گرنگە."\nبەپێی یاسای تورکیا دەبێت لە ماوەی 30 ساڵدا ئەو جۆرە دۆسێیانە یەکلا بکرێنەوە. 28 ساڵ بەسەر ڕووداوەکەی ڤارتینیسدا تپێپەڕ بووە. کاراچەلیک دەشڵێت ترسیان لەوە هەیە پرۆسەی دادگاییکردن درێژبکرێتەوە و دۆسیەکە هەڵبوەشێنرێتەوە.\nپەرلەمانتاری ئەوکاتەی پارتی دیموکراسی DEP سری ساکیک، کە ڕاپۆرتێکی لەسەر ئەم ڕووداوە ئامادە کردبوو، گوتی بەداخەوە ڕووداوی لەو جۆرە بەبێ سزادان تێپەڕ دەبن. ئەو گوتیشی " لە ساڵانی نەوەدەکاندا 3،500 گوندی کوردان سوتێندران. کاتێک قوربانییەکە کورد بێت، ئەوا یان بکوژەکە نادۆزرێتەوە یان بێتاوان دەردەچێت. یانیش بەهۆی دادگاییەکانەوە دۆسێکان درێژ دەکرێنەوە و پاشان هەڵدەوەشێندرێنەوە."\nئەو سیاسەتمەدارە کوردە بەم شێوەیە باسی لە کاتی ڕووداوەکە کرد " داوام لە کۆمسیۆنی مافی مرۆڤی پەرلەمانی تورکیا کرد، کە پێکەوە بچینە شوێنی ڕوداوەکە، بەڵام نەهاتن. من بە تەنها چووم بۆ گوندی ڤارتینیس و تەرمی منداڵە سوتاوەکانم لە ماڵە سوتاوەکەدا دەرکرد. هەمو کەس دەڵێن لەو ڕووداوەدا 9 کەس گیانیان لەدەستداوە، بەڵام خانمی ماڵەکە دووگیان بوو و کۆرپەلەکەی سکیشی گیانی لەدەستدابوو. تا تەرمی 10 کەسمان بەخاک سپارد، هەمان ڕۆژ سەربازانی سوپای تورک هەڵیانکوتایە سەر گوندەکەمان و 5 خزمی منیان لە خانوویەکدا سوتاند."


ئایا سەرکەوتنی دۆناڵد ترامپ کاریگەری لە کۆمپانیای ئەپڵ دەکات؟ – کەی ئای تی ئێن\nئاسایشی ئەلیکترۆنی 11, تشرینی دووه‌م 2016\nدوو ڕۆژ لەمەوبەر لەبەرواری ٩/١١/٢٠١٦، کاندیدی سەرۆکایەتی ئەمریکا ناسراو بە دۆناڵد ترامپ لە هەڵبژاردنەکان سەرکەوتنی تۆمارکرد و بوو بە سەرۆکی داهاتووی ئەمریکا. ترامپ بەوە ناسراوە دژایەتی هەمووان دەکات و بەوە تۆمەتبارە کەسێکی ڕەگەزپەرستە دژی کۆچبەران و بەتایبەتیش موسڵمانان، تەنانەت هەڵوێستی خۆی دژی ویلایەتە یەکگرتووەکان و پارێزگاری ژینگەش هەیە. ئێمەش بەهۆی ئەوەی ماڵپەڕێکی تەکنەلۆژین و بەهۆی ئەوەش کە ترامپ چیرۆکێکی دورودرێژی لەگەڵ کۆمپانیای ئەپڵ هەیە و بەم بۆنەیەوە پێمان باشە بزانین چیرۆکی نێوان ئەپڵ و ترامپ چییە و ئایا سەرکەوتنی ترامپ کاریگەری لەسەر کۆمپانیای ئەپڵ دەبێت؟\nسەرۆکی تازەی ئەمریکا ناسراو بە دۆناڵد ترامپ پشت بە بانگەشەیەک دەبەستێت ئەویش بریتییە لەوەی کە دەیەوێت دووبارە ئەمریکا مەزن بکاتەوە. چەندین جاریش باسی ئەوەی کردووە چۆن پلانی بۆ جێبەجێکردنی ئەم بانگەشەیەی داناوە و دیارترینیشنیان بریتییە لەوەی کە دەبێت داهاتی ئەمریکییەکان تەنها بۆ خۆیان بێت. هاوکاری هیچ سوپایەک ناکات بۆ پارێزگاری کردنی هیچ وڵاتێک لە وڵاتە دراوسێکانی و هەروەها نابێت هیچ کۆمپانیایەکی لێ بێت و نمونەی زیندووش کۆمپانیای ئەپڵە کە دەڵێت نابێت لە جگە لە ئەمریکا لە هیچ شوێنێکی تر ئامێرەکانت بەرهەم بهێنیت.\nبیرۆکەی دروستکردنی بەرهەمەکانی ئەپڵ لەناو ئەمریکا تازە و داهێنراوی ترامپ نییە بەڵکو پێشتریش ئۆباما لەگەڵ ستیڤ جۆبز قسەی کردووە و پرسیاری ئەوەی لێ کردووە کە چی پێویست دەبێت بۆ ئەوەی بتوانین کارگەکان لە چینەوە بهێنینەوە و ستیڤیش لەوەڵامدا دەڵێت ئەوەی ڕۆیشت ناگەڕێتەوە و بابەتی هێنانەوەی کارگەکانیش شتێکی ئەستەمە تا ڕادەیەک. بیرۆکەی ترامپیش لەو بارەیەوە سەرەنج ڕاکێش نییە بەو ئەندازەیە بەڵکو ئەو دەڵێت ڕێگا و هۆکاری لەبەردەستن تا یاسایەک دەربکات و ڕێژەی ٣٥%ی باج بخاتە سەر ئەو کۆمپانیا ئەمریکیانەی کە ئامێرەکانیان لە ئەمریکا بەرهەم ناهێنن. لەڕاستیدا ئەم قسەیەی کە لەمانگی ١ی ئەم ساڵ کردی بووە جێگای سەرسوڕمانی و چەندین لایەنی زانستی لێکۆڵینەوەیان لە قسەکەی کردووە کە چەندە کاریگەری دەبێت ئەگەر ئەو قسەیەی ترامپ بچێتە سەر و لەوانەش پەیمانگای MIT گەیشتوونەتە ئەو ئەنجامەی ئەگەر ئەو شتە ڕووبدات ئەوە تێکرای نرخی ئایفۆنێک ٥٠ دۆلار زیاد دەکات. جێگای وەبیرهێنانەوەیە کە ترامپ چەندین جار لەسەر ئەپڵ قسەی کردووە و وتوویەتی ئەپڵ کار و پیشە بۆ خەڵکی تری وەکو چیینیەکان دەستەبەر دەکات بەڵام بۆ خەڵکی خۆی دەستەبەرناکات.\nئەگەر ئەمە ڕووبدات و جەنگی ترامپ لە دژی ئەپڵ دەست پێ بکات، دەبێت وامان لێبکات ببینین کە ئەپڵ کارگەکانی بگوازێتەوە ئەمریکا و ساڵانە زیاتر لە ١٠ ملیار دۆلار زیانی بەربکەوێت بە پشت بەستن بە لێکدانەوەکان؟ یان لەوانەیە ئەپڵ بنکەی خۆی لە ئەمریکا دابخات و بیگوازێتەوە بۆ وڵاتێکی تر؟!\nترامپ و ئەپڵ و تایبەتمەندی کەسییەتی\nلەدوای نزیکەی مانگێک لە هێرشی ترامپ بۆسەر ئەپڵ، ئەوەبوو کێشەی ئەپڵ لەگەڵ ئیف بی ئای لەسەر ئایفۆنە قوفڵکراوەکە دەستی پێکرد کە ئەپڵ هاوکاری خۆی ڕەتکردەوە بۆ لایەنەکانی ئاسایش و ڕێسا و یاساکانی دەستوری ئەمریکی بەرکاردەهێنا بۆ بەرگری کردن لەخۆی. بەڵام ئەم کێشەیە زوو کۆتایی پێهات چونکە ئیف بی ئای توانی لەڕێگەی کۆمپانیایەکی بواری ئاسایشی لە ئیسرائیل ئایفۆنەکە بکاتەوە. ئەم کێشەیە وا بە ئاسانی بەسەر دۆناڵد ترامپ نەڕۆیشت و بەڵکو بەهەندی وەرگرت و وەکو ئاشکراشە ئەو سود لە بابەتە نەتەوەیی و نیشتمانییەکان وەردەگرێت و لەو کاتەدا تویتێکی بڵاوکردەوە و تێیدا ئاماژەی بەوەکرد بایکۆتی بەرهەمەکانی ئەپڵ بکەن تا ئەو کاتەی ئەپڵ زانیارییەکانی مۆبایلی ئەو تیرۆرستەی ویلایەتی کالیفۆرنیا دەداتە دەسەڵاتداران. خۆشییەکەی لەوەدابوو دواتر بڵاوکرایەوە خودی تویتەکە لەسەر ئایفۆن کرابوو.\nبفەرموون بینەری ئەم پارچە ڤیدیۆیە بن کە ترامپ تێیدا ئاماژە بە بایکۆتکردنی بەرهەمەکانی ئەپڵ دەکات:\n[su_youtube url=”https://youtu.be/oe9ydy_zwe8″ width=”460″ height=”300″]\nئێستا ترامپ گەیشتۆتە کورسی سەرۆکایەتی و هەروەها بەهۆی بوونی کۆنتڕۆڵی حزبەکەی لەسەر ئەنجومەنی پیران کە ئەمە واتای وایە توانای دەرکردنی یاسای هەیە. ئایا ئەمە واتای ئەوەیە ترامپ یاسایەک دەربکات و کار لە تایبەتمەندی کەسی بکات و زۆری لە کۆمپانیاکان بکات لەسەر هاوکاری حکومەت بەهێزی بەکارهێنانی یاسا؟\nئەپڵ وەڵامی هێرشەکانی دایەوە\nئاشکرایە ئەپڵ لە هاندەرانی حزبی کۆمارییەکانە واتە حزبەکەی ترامپ و پێشتریش جۆرج بۆش و هاوکاربووە لە هاریکردنی حزبەکە و کەمپینەکانی. پێش ٤ مانگ لەمەوبەر ڕۆژنامەکان بڵاویانکردەوە بە شێوەیەکی ڕوون و ئاشکرا تیم کووک بە سەرکردەی حزبی کۆمارییەکانی ڕاگەیاند کە پشتگیری لە ترامپ ناکات بەهۆی هەڵوێستی خەراپی بەرامبەر ئەپڵ. پێش ئەم بڕیارە ڕاپۆرتەکان بڵاویانکردەوە کە تیم کوک ئامادەی کۆبوونەوەیەکی نهێنی بووە کە چەندین سەرکردەی تەکنەلۆژی و سیاسی ئامادەیبوون لەوانە ئیلیەن ماسکی دامەزرێنەری تێسلا و هەروەها لاری پەیجی دامەزرێنەری گووگڵ و باس لەوەکراوە کە دەبێت ڕێگە لە ترامپ بگیرێت بە سەرۆکایەتی بگات کە لەهەندێک خاڵدا باسی تەکنەلۆژییای کردووە بۆ نمونە بابەتی قوفڵ و تایبەتمەندی کەسیی. ئەمە واتای وایە ئەپڵ تەنها بەوە نەوەستاوە کە هاوکاری نەکات بەڵکو دژی کەمپینەکەی و گەیشتنی بووە بە سەرۆکایەتی. تەنانەت بابەتەکە گەیشتە ئەوەی کە ویکیلیکس ئەوەی بڵاوکردەوە کە ناوی تیم کووکی هێناوە کە کاندید بووبێت بۆ بوونی جێگری سەرۆک بۆ کێبەرکێکردن لەگەڵ هیلاری کلینتن.\nلەوەی ئاماژەی پێدرا بینیمان ترامپ دوژمنێکی دیاری ئەپڵە و بە ئاشکرا باسی دەکات. بەڵام با باسی مانگی ٥ ـی ئەم ساڵ بکەین کە ترامپ ڕایگەیاند خاوەنی پشکە لە کۆمپانیای ئەپڵ بە ملیۆنان دۆلار. ئەم دانپێدانانەی لەدوای ئەو بانگەشەی بایکۆتکردنەکەی دێت بۆ ئامێرەکانی ئەپڵ و گەڕاندنەوەی کارگەکانی ئەپڵ بۆ ئەمریکا. ئایا ئەمە شتێکی سەیر نییە بەلاتانەوە لەلایەک دژی بیت و لەلایەکیش خاوەن پشک؟!!! سەبارەت بە باجیش پێویستە بزانرێت کە لە دەوڵەتە دامەزراوەیی و گەشەسەندووەکاندا، دادوەر و سەرۆک با خاوەن دەسەڵاتیش بن ئەوا فەرمانبەرێکن و ناتوانن جەنگ دژی کۆمپانیایەکی دیاریکراو ڕابگەیەنن. بێگومان ترامپ دەتوانێت هێرش بکاتە سەر ئەپڵ بەهۆکاری داخستنی کەلێنەکانی یاسا و سەپاندنی باجی تازە. بەڵام لە مانگی ڕابردوودا لەبەرامبەر هاندەرانی لە ویلایەتی کۆلۆرادۆ گوتی کە یاسای باج بەشێوەیەکی باش بەکاردەهێنم. بەو واتایەی کە بە شێوەیەکی نزیکەی دانبەوەدادەنێت کە کەلێنەکانی یاسا بەکاردەهێنێت لەپێناو هەڵهاتن لە باج. ئایا دەبیت ئەو سەرۆکەی شیکردەوەی بەکاردەهێنا لەسەر باج بتوانێت یاساکان باشتر بکا؟ کە من پێم وایە ئەمە بەرەو زیانگەیاندن بەخودی خۆی دەبات. کەس نازانێت چی ڕوودەدا و ئەوەی ماوە بۆ ئێوەی بەجێ دەهێڵم. لە کۆمێنت سەرەنج و بۆچوونی خۆتان لەوبارەیەوە بنوسن.\nبیرمان نەچێت ئەوەی لەسەر ئەپڵ جێبەجێ بکرێت بەسەر گووگڵ و مایکرۆسۆفت و زۆربەی کۆمپانیاکان جێبەجێ دەکرێت.\nپێت وایە سەرکەوتنی ترامپ کاریگەری لەسەر ئەپڵ و کۆمپانیاکانی بواری تەکنەلۆژیا بکات؟ یان ئەوە تەنها بانگەشەیە و هیچی تر؟\nتاگەکان ئەپڵ ئەمریکا ترامپ


بانگەشەی خۆسوتاندنی ژنێکی دیکە دەکرێت | ROJnews\nبانگەشەی خۆسوتاندنی ژنێکی دیکە دەکرێت\nیەكشەممە, 30 ديس 2018 - 14:23\nژنێکی دیکە بە سوتان گیانی لەدەستدا و بانگەشەی ئەوە دەکرێت، کە گوایە "خۆی خۆی سوتاندووە".\nئەمڕۆ، لە شارۆچکەی کەلاری ناوەندی ئیدارەی گەرمیان، ژنێک بەناوی زەینەب بورهان، لەدایک بووی ساڵی ۱۹۹۰، بەڕێژەیەکی زۆر سوتا و دوای گەیاندنی بە نەخۆشخانەی شەهید هەژار، کەمێک پێش ئێستا گیانی لەدەستدا.\nبەپێی ڕاگەیەندراوی عەلی جەمال قەدوری، بەرپرسی ڕاگەیاندنی پۆلیسی گەرمیان، پەڕاوی لێکۆڵینەوە بۆ ڕووداوەکە کراوەتەوە و کەیسەکە ڕەوانەی بەشی توندوتیژیی ژنان دەکرێت بە مەبەستی لێکۆڵینەوە لە هۆکار و چۆنیەتی ڕووداوەکە.\nبەپێی ئەو زانیارییانەشی کە ڕۆژنیوز، لە بەڕێوەبەرایەتی بەرنگاربوونەوەی توندوتیژیی دژ بەژنان لە گەرمیان وەریگرتووە، دایکی قوربانییەکە وتویەتی، کە 'ئەوان ئاگاداری ڕووداوەکە نەبوون'، بەڵام هاوسەرەکەی دەستگیرکراوە.\nهەرچەندە تازە لێکۆڵینەوەکانی بەڕێوبەرایەتیی بەرنگاربوونەوەی تودنوتیژیی دژی ژنان دەستیپێکردووە و هێشتا ڕاستی ڕووداوەکە ڕوون نەبووەوەتەوە، بەڵام بەرپرسانی بەڕێوبەرایەتییەکە باس لەوە دەکەن، کە گوایە حاڵەتەکە "خۆسوتان" بووە و لێکۆڵینەوەش بەردەوامە.\nئەمە لەکاتێکدایە، کە شەی ١٦ی ئەم مانگە لە شارۆچکەی چەمچەماڵی سەر بە پارێزگای سلێمانی، پیاوێک هاوسەر و سێ منداڵەکەی سوتاند و هەرسێکیان گیانیان لەدەستدا.


جه‌نگاوه‌رانی حه‌شدی عه‌شایه‌ری له پارێزگای نه‌ینه‌وا له بنكه‌یه‌كدا له موسڵ راهێنان وه‌رده‌گرن بۆ پاراستنی ئه‌و ناوچانه‌ی له‌ده‌ست "دەوڵەتی ئیسلامی لە عێراق و شام" (داعش) سه‌ندراونه‌ته‌وه. [خاوەنی وێنە: شێخ حاته‌م حوه‌ییت]\nیه‌كینه‌كانی حه‌شدی عه‌شایه‌ری له پارێزگای نه‌ینه‌وا ئه‌ركی پاراستنی ئاسایشی به‌شه رزگاركراوه‌كانی موسڵیان پێده‌سپێردرێت وه‌ك به‌شێك له رێككه‌وتنێك له‌نێوان حكومه‌تی ناوخۆیی و به‌رپرسانی ئه‌منیی عێراقیدا، به‌رپرسانی عێراقی به دیارونایان وت.\nحكومه‌تی ناوخۆیی نه‌ینه‌وا دڵنیایی خۆی ده‌ربڕی له‌وه‌ی جه‌نگاوه‌ره خێڵه‌كیه‌كان ده‌توانن پشتیوانیی هێزه ئه‌منیه‌كان بكه‌ن له پاراستنی ده‌سه‌ڵات و تێكشكاندنی شانه نوستووەکانی "دەوڵەتی ئیسلامی لە عێراق و شام" (داعش)دا.\nجێگری فه‌رمانده‌ی ئۆپه‌راسیۆنه‌كانی نه‌ینه‌وا، لیواروكن كه‌ریم شوه‌یلی، به دیارونای وت كه حكومه‌تی ناوخۆ ئێستا كارده‌كات بۆ ئاماده‌كردنی جه‌نگاوه‌رانی حه‌شدی عه‌شایه‌ری بۆ پشتگیریكردنی هێزه ئه‌منیه‌كان له خۆرهه‌ڵاتی موسڵ.\nشوه‌یلی وتی رۆژی 20 شوبات پارێزگاری نه‌ینه‌وا، نه‌وفه‌ل حه‌مید، به‌ڕێوبه‌رێتیی كۆنفرانسێكی كرد بۆ سه‌ركرده‌كانی حه‌شدی عه‌شایه‌ری له پارێزگاكه بۆ رێكخستنی كاره‌كانیان له قۆناغی داهاتوودا و ئاماده‌كردنیان بۆ پاراستنی خاك له خۆرهه‌ڵاتی موسڵ.\nوتی سه‌ركرده‌كان رێنمایی كراون كه "پابه‌ندی مافی مرۆڤ و ئازادییه‌كان بن و رێز له باوه‌ڕه‌كانی خه‌ڵكی موسڵ بگرن به هه‌موو تایه‌فه و گروپه ئێتنیه‌كانیه‌وه" له‌كاتی ئه‌نجامدانی ئه‌ركه نوێكانیاندا.\nوتیشی جه‌نگاوه‌رانی حه‌شدی عه‌شایه‌ری ئاماده‌ن بۆ به‌شداریكردن له هه‌ر ئۆپه‌راسیۆنێكی ئه‌منیدا كه داوایان لێده‌كرێت پشتگیریی لێبكه‌ن له پارێزگای نه‌ینه‌وا.\nوتی ئه‌مه‌ش ده‌شێت بریتیبێت له راگرتنی باری ئاسایش له ناوچه رزگاركراوه‌كاندا و رێگرتن له دزه‌كردنی داعش یان به‌شدارییه‌كی چالاكانه له شه‌ڕه به‌رده‌وامه‌كاندا دژی داعش.\nوته‌بێژی پاسه‌وانانی نه‌ینه‌وا، زوهه‌یر جبوری، به دیارونای وت پاسه‌وانه‌كان، كه به‌شێكن له حه‌شدی عه‌شایه‌ری، ته‌واو پابه‌ندی جێبه‌جێكردنی ئه‌و فه‌رمان و رێنماییانه‌ن كه له‌لایه‌ن هێزه‌كانی عێراقه‌وه ده‌رده‌كرێن.\nوتی پاسه‌وانه‌كان له‌مه‌وبه‌ر به‌شدارییانكردووه له شه‌ڕه‌كانی رزگاركردنی خۆرهه‌ڵاتی موسڵدا، به‌ڵام به‌شداری ناكه‌ن له ئۆپه‌راسیۆنه به‌رده‌وامه‌كانی به‌شی خۆرئاوادا.\nجبوری وتی بڕیاری سه‌ربازیی به‌جێ ده‌بێته‌هۆی رزگاركردنی خێرای خۆرئاوای موسڵ و وتیشی حه‌شدی عه‌شایه‌ری ئاماده‌یه به‌ره‌و هه‌ر لایه‌ك بجوڵێت كه سه‌ركردایه‌تیی عێراق بڕیای له‌سه‌ر بدات.\nناسینی قوڵی ناوچه‌كه\nوته‌بێژی خێڵه‌كانی نه‌ینه‌وا، موزاحیم حوه‌ییت، وتی ئه‌ندامانی حه‌شدی عه‌شایه‌ری شار و ناوچه‌كانی خۆیان له هه‌موو كه‌س باشتر ده‌ناسن.\nحوه‌ییت به دیارونای وت كه جگه له‌وه توانای ئه‌وه‌شیان هه‌یه پشتگیری له سوپای عێراق بكه‌ن له پاراستنی ئاسایشی ناوچه و گه‌ڕه‌كه رزگاركراوه‌كاندا.\nوتی دانیشتوانی موسڵ هه‌ست به دڵنیایی و سه‌لامه‌تی ده‌كه‌ن كاتێك ده‌بینن ئه‌ندامانی خێڵه‌كانی ناوچه‌كه ده‌ستیان هه‌یه له پاراستنی ئاسایشی شاره‌كه‌یاندا.\nحوه‌ییت ئاره‌زوی خۆی ده‌ربڕی بۆ بینینی هێزه‌كانی حه‌شدی عه‌شایه‌ری به‌شداریبكه‌ن له ئۆپه‌راسیۆنی رزگاركردنی خۆرئاوای موسڵدا و جه‌ختیكرد له‌سه‌ر خواست و ویستیان بۆ راوه‌ستان له به‌ره‌ی شه‌ڕدا دژی داعش.\nوتی هێزه عه‌شایه‌ریه‌كان "به زۆر گوند و شارۆچكه‌ی ناوچه‌كانی ده‌وروبه‌ری موسڵدا بڵاوبوونه‌ته‌وه، به‌ڵام هێشتا له ناوه‌ندی موسڵەوە دورن" جگه له چه‌ند گروپێكی كه‌م كه له‌ژێر فه‌رمانده‌یی شوه‌یلیدا ده‌جوڵێن.\nوتیشی پاراستنی ئاسایش له به‌شه رزگاركراوه‌كانی موسڵدا و پته‌وكردنی ده‌ستكه‌وته سه‌ربازیه‌كان ته‌حه‌دایه‌كه پێویستی به هێزانێك هه‌یه پشتیوانی له هێزی پۆلیسی ناوخۆیی بکەن.


06:13 - 29/11/2019\nشەڕی كۆبانێ بۆ یەكەم جار شەڕڤانی كوردی ناچاركرد دوورتر لە حزبەكەی بیربكاتەوە\nئەكادیمی و نووسەری ناوداری كوردی ڕۆژئاوای كوردستان (ساڵح بۆزان) لە ساڵی 1951 لە گوندی شوێتێی سه‌ربه شارەدێی گرێ سپی سەر بە پارێزگای رەقا لەدایكبووە. لە ساڵی 1978 بۆتە خاوەنی بڕوانامەی ماستەر لە ئابووری نێودەوڵەتی لە زانكۆی كیێڤ. بەر لە رووداوەكانی سوریا لە ساڵی 2010 كراوەتە بەڕێوەبەری مۆزەخانەی (هونەری نوێ) لە بەڕێوەبەرایەتی شوێنه‌وار و مۆزەخانەكانی حەلەب لە باكووری سوریا. چەندین پەرتووكی فیكری و ئەدەبی بە زمانی كوردی و عەرەبی نووسیووە. لە ئێستادا دانیشتووی ئەڵمانیایە.\nبۆزان لەم دیمانە تایبەتەی لەگەڵ (پەیسەر پرێس) دەربارەی پاڵپشتی رای گشتی جیهان، رۆڵی هەسەدە و ئەگەرەكانی یەكێتی كورد لە رۆژئاوای كوردستان و رۆڵی پێكهاتەكانی دیكە لە باكووری سوریا لە پشتگیركردنی هەسەدە، وەڵامی پرسیارەكان دەداتەوە.\nپ: رۆژ لەدوای رۆژ پشتگیری رایگشتی جیهان بۆ هێزەكانی سوریای دیموكرات (هەسەدە) زیاتر دەبێت. پێتانوایە ئەم پشتگیریە كاتییە یان مەودا درێژە؟ بۆچی؟\nوەڵام: ئەم پشتگیریە لەگەڵ شەڕی كۆبانێ دروستبووە. بە پلەی یەكەم دەرەنجامی بەرەنگاربوونەوەی داعش و لەناوبردنی دەوڵەتی ئیسلامیە. ئەم پشتگیریە لە ترسی وڵاتانی ئەوروپا و ئه‌مه‌ریكاوه سه‌رچاوه‌ی گرتووه لە تیرۆری ئیسلامی تەكفیری. یەكینەكانی پاراستنی گەل و ژن، بە وەكالەت ئەم ئەركە نیشتمانی و جیهانیەیان نەگرتە ئەستۆ، بەڵكو راستەوخۆ بەرژەوەندی گەلی كوردی لە سوریا تێدابوو دژ بە دەوڵەتی ئیسلامی كە هەڕەشەی لە بوونی ئەم گەلە و هەموو پێكهاتەكانی باكووری سوریا دەكرد. بەڵام بەردەوامی ئەم پشتگیریە لەلایەن حكومه‌تە رۆژئاوایەكان و ئه‌مه‌ریكا پەیوەستە بە پێشبینیەكانیان بۆ ئەگەری گەڕانەوەی داعش و سەرلەنوێ سەرهەڵدانەوەی لە سوریادا. بە گوێرەی راپۆرتە جیهانیەكان ئەم ئەگەرە هێشتا لە ئارادایە، جگە لە توركیا،كە بووه‌تە ناوچەی داڵدەدانی تیرۆری ئیسلامی. ئەم خوێندنەوەیە تاوانباركردن نیە، بەڵكو راستیەكە زۆربەی وڵاتانی رۆژئاوا لەگەڵ رووسیا ده‌ركیان پێكردووە. لەبەر ئەمە پێموایە ئەم پشتگیریە بە شێوازی جۆراوجۆر بەردەوام دەبێت.\nپ: كورد و بزووتنەوەی سیاسیەكەی چۆن دەتوانن سوود لەم هەڵكشانە لە رایگشتی جیهاندا ببینن؟ رێگای ئەمە چیە؟\nوەڵام: پێموایە ئەم هەڵكشانە بە پلەی یەكەم لە ئاستی گەلانی جیهان و رێكخراوە مەدەنیە جۆراوجۆرەكاندایە. ئەم پاڵپشتیە جەماوەریە گوشارێكی دیار لەسەر حكومه‌تەكانی ئەوروپا و ئه‌مه‌ریكا دروستدەكات. ته‌نانه‌ت گەیشتۆتە چوارچێوەی پێشبڕكێی هەڵبژاردن لەلایەن سیاسیەكانەوە. دەتوانین بڵێین هەموو كەسێك لە هەر شوێنێكی جیهاندا تەلەفزیۆنی هەبێت گوێی لە رۆڵی قارەمانانەی هێزەكانی سوریای دیموكرات (هەسەدە) بووە، بە تایبەتی رۆڵی شەڕڤانانی ژن دژی تەكفیریەكان، ئەمەش سەرمایەیه‌كی گەورەی جیهانە بۆ كێشەی كورد بە گشتی. ئیتر جیهان دەزانێ كە لە سوریا گەلی كورد هەیە و لە رابردوودا فەرامۆشكراوە و لەلایەن حكومه‌تەكانی سوریاوه سته‌می لێكراوە، هەروەها جیهان تێگەیشتووە كە توركیا ئەم گەلە لە توركیا و سوریا جینۆساید ده‌كات. بۆ گەلانی جیهان ئاشكرابووە كە ئەم گەلە خاوەن ئاكارێكی بەرز، ئازایەتیەكی بێ وێنەیه و بەرامبەر گەلانی دیكە كراوەیه و لە سروشتی خۆیدا عەلمانیە.\nبەڵام لەسەر ئاستی حكومه‌تەكانی رۆژئاوا، ئه‌مه‌ریكا، ڕووسیاو چین، ئەم شەپۆلەی كە وەسفی دەكەین پەیوەستە بە بەرژەوەندی ئەم وڵاتانە لە ناوچەكە و ململانێی ستراتیژیان. بێگومان وڵاتانی ئەوروپا و ئه‌مه‌ریكا لە سه‌ر ئاستی جوگرافیا و گەله‌كانیاندا وڵاتی دیموكراسین، بەڵام هێشتا بەرامبەر بە گەلانی جیهانی سێیەم ئیمپریالین و هەڵگری ئایدیۆلۆژیای داگیركارین بە شێوازه نوێكه‌ی.\nبەڵام رووسیا كە لە سۆسیالیزمه‌وه بەرەو سەرمایەداری رۆیشت، دەوڵەتێكی سەرمایەداری مافیاییە، لاسایی عەقڵیەتی داگیركاری فەڕەنسی سەدەی 19 دەكاتەوە. لەبەر ئەمە مەسەلەی مافی گەلانی دیكەی لا گرنگ نیە.\nكورد دەتوانێ سوود لەو ناكۆكیە دیارانە وەربگرێت كه لە نێوان ئەم وڵاتەنەدا هه‌یه، بەتایبەتی لە نێوان ئه‌مه‌ریكا و ئەوروپا له‌لایه‌ك، ئه‌مه‌ریكا و ئەوروپا لەگەڵ سوریا و چین لەلایەكی دیكە. باشترە سەركردەكانی بزووتنه‌وه‌ی كورد لەگەڵ هەموو لایەنە جیهانیەكاندا كاربكەن، بەڵام دەبێت وریابن لە گرێبەستكردن لەگەڵیاندا. پێویستە بەردەوام هەوڵی لێكتێگەیشتن لەگەڵ ئەو گەلانە بدرێت كە لەچوارچێوەی جوگرافیاكاندا لەگەڵ كورد دەژین. بەتایبەتی كە كورد توانی دیفاكتۆیەكی نوێ بخوڵقێنێت، هیچ لایەنێك ناتوانێ بیانگەڕێنێتەوە واقیعی سەدەی رابردوو.\nپ: پێتانوایە رۆژئاوا دەبێتە وێستگەی یەكەم بۆ پاڵپشتی وەرگرتن لە رایگشتی جیهانی؟ هۆكاری ئەمە چیە؟ رۆژئاوا چی جیاوازە لەگەڵ پارچەكانی دیكەدا؟\nوەڵام: رۆژئاوا لەسەر ئاستی ناوخۆ و ناوچه‌كه و جیهان واقیعێكی نوێی دروستكرد. ئەمەش كاریگەری گەورەی لەسەر بزووتنه‌وه‌ی رزگاریخوازی كورد دەبێت لە پارچەكانی دیكە. رۆژئاوا توانی بێچارەیی لەناخی گەلی كوردا ڕیشه‌كێش بكات. ئەم مەسەلەیە زۆر گرنگە بۆ گەلانی ژێردەستە. ئەوانەی هاوتەمەنی منن پاڵپشتی جیهانیان بۆ گەلی ڤێتنام دژی ئه‌مه‌ریكا بیر ماوە. ئەمڕۆ هەمان شت به‌رامبه‌ر گه‌لی كورد دەبینین. ئیدانەكردنه‌كردنی داگیركاریی تورك لەسەر ئاستی گەلانی جیهان و سیاسیەكان، نووسەران، هونەرمەندان و رێكخراوەكانی كۆمەڵگای مەدەنی، هیچ كاتێك كورد لە هیچ پارچەیەكی كوردستان بەدەستی نەهێناوە. ئەم پاڵپشتیە جیهانیە و عەرەبیە (بۆ یەكەم جار) بەرامبەر بە كورد له ڕۆژئاوای كوردستان دەبێتە پاڵپشتیەكی گەورە بۆ كورد لە پارچەكانی دیكەی كوردستانیش. خوا لێخۆشبوو مەلا مستەفا بارزانی خەونی بە بەشێك لەم پاڵپشتیە دەبینی، بەڵام خەونەكەی نەهاتەدی. ئەگەر بخوازین زمانێكی ئەدەبی بەرامبەر ئەم هەستیاریه‌ی بۆ رۆژئاوای كوردستان لە ئارادایە بەكاربێنین، دەكرێت بڵێین (رۆژئاوا بووە چرایەكی رووناك لە ویژدانی جیهاندا بەرامبەر بە هەموو گەلانی چەوساوە، بەتایبەتی گه‌لی كورد).\nسەرەڕای ئەمەش دەبێت كورد بەردەوام وریابێ لە گرێبەستی وڵاتانی زلهێز و وڵاتانی ناوچەكە، چونكە ئەم دەوڵەتانە بەردەوام مەیلی ئەنجامدانی گرێبەستی شاراوە، نا ئەخلاقی و نا مرۆڤانه‌یان هەیە لەسەر حسابی گەلانی دیكە. نموونەی دیاریش لەمبارەیەوە گرێبەستی ترەمپ – ئەردۆغان و پووتین – ئەردۆغانە. هه‌ركه‌سێك چاودێری نهێنیەكانی دیپلۆماسیه‌تی رۆژئاوایی و رۆژهەڵاتی كردبێت دەبینێت، دوای ئاشكرابوونی نهێنیەكان، سەركردەكانی جیهان تا ئاستێك كاری نا ئەخلاقیان دەربارەی مەسەلەی رەوای گەلان كردووە.\nپ: وەكو كەسێكی ئەكادیمی (هەسەدە) بە هێزێكی نیشتمانی لە قەڵەم دەدەیت؟\nوەڵام: گومانم لەمەدا نییە. بۆ ئەمەی ئەم راستیە روون بكەمەوە، باسی ئەم چوار قۆناغە دەكەم كە ئەم هێزە پێیدا تێپەڕبووە:\nقۆناغی یەكەم، دوای دەستپێكردنی شۆڕشی سوریا لە ئاداری 2011دا، تا شەڕی كۆبانێ. یەكینەكانی پاراستنی گەل و یەكینەكانی پاراستنی ژن (یەپەگە – یەپەژە) تەنیا هێزێكی حزبی بوون، بۆ ئەوەی ناوچە كوردیەكان لە رووی سیاسی و مەیدانی بكەونە ژێر كاریگەری هەژموونی پارتی یەكێتی دیموكراتی (پەیەدە)، هەروەها بۆ پڕكردنەوەی ئەو بۆشاییە بوو كە لە ئەنجامی كشانەوەی رژێمی سوریا لەناوچە كوردیەكان هاتبووە گۆڕێ و پاراستنی لە هێرشی (سوپای ئازاد) سەر بە ئۆپۆزسیۆنی ئیسلامی سوری، كە ویستی ناوچە كوردیەكان بخاتە ژێر قەڵەمڕەوی خۆی تا لەدژی رژێمی سوریا بەكاریبێنێت. سروشتی حزبیانەی هێزی كوردی هۆكارێكی راستەوخۆ بوو لە ناكۆكیەكانی نێوان پەیەدە و پارتە كوردیەكانی دیكە كە خۆیان لەناو ئەنجوومەنی نیشتمانی كورد (ئەنەكەسە) بینیەوە. لە راستیشدا حزبەكانی ناو ئەنەكەسە لە رووی رێكخستن و جەماوەریەوە لاوازبوون، سەركردەكانیان تۆمه‌تبارن بە دابەشكاری و دامەزراندنی (تەكیەی حزبی) تایبەت. بەڵام پەیەدە جەماوەرێكی گەورەی بۆ بەجێمابوو كە پارتی كرێكارانی كوردستان (پەكەكە) تا دەستگیركردنی عەبدولڵا ئۆجالان دروستی كردبوو. سەرەڕای ئەمەش ئەم پارتە (پەیەدە) رێكخستنێكی تۆكمەی هەبوو، بوێربوو لە پێشنیاز، بڕیار و جێبەجێكردنیان لەسەر ئەرزی واقیع.\nقۆناغی دووەم، دوای هەڵكشان و فراوانبوونی دەوڵەتی ئیسلامی لە سوریا و عێراق بەرەو ناوچە كوردیەكان دەست پێدەكات. شەڕی كۆبانێ بادانەوەی هەرە گرنگ بوو كە گۆڕانكاری گەورەی لە ستراتیژی هێزە كوردیەكاندا دروستكرد. ئیتر تەنیا پشتگیریكردنی پەیەدە و زیاتربوونی هەژموونی لە نێوان میللەت و لەسەر زەوی تاكه مەسەلە نەبوو. بەڵكو بە پلەی یەكەم مەسەلەكە بووە مەسەلەیەكی نیشتمانی نەتەوەیی. لەگەڵ هێرشی داعش بۆ سەر كورد، ئۆپۆزسیۆنی سوریا پشتگیری لە چەكدارانی داعش كرد دژ بە كورد. بە ئاشكرا و بە نهێنی چەپڵەی بۆ هێرشی داعش بۆسه‌ر كۆبانێ لێدا. حكومه‌تی توركیا دەیویست داعش كۆبانێ بگرێت. سەرەڕای ئەوەی پەیەدە بۆ یەك رۆژیش پەیوەندی لەگەڵ رژێمی سوریا نەپچڕاوە، بەڵام رژێمی سوریا لە دژی داعش هیچ پشتگیریەكی لە كورد نەكرد لە كۆبانێ. شەڕی كۆبانێ تا ئەو ئاستە توند و هەمەجیانە بوو كە لە رووی دەروونی و سیاسییه‌وه كاریگەری لەسەر یەپەگە، یەپەژە، هەموو شه‌ڕڤانان دانابوو. بۆ یەكەم جار ناچاربوون دوورتر لە حزبەكەیان بیربكەنەوە. چونكە ئیتر مەبەستی دوژمن پاكتاوكردنی كورد و داگیركردنی خاكەكەیەتی. تا شەڕی كۆبانێ زۆربەی شه‌ڕڤانان ئەندامی پەیەدەبوون، بەڵام دوای سەركەوتنی كۆبانێ ستراتیژی سەربازییان گۆڕی و بووە ستراتیژی بەرگریكردن لە خاك و نیشتمان. ئیتر گەنجانی كورد بە كوڕ و كچەوە پەیوەندیان دەكرد بەبێ ئەوەی ناچاربكرێن ببنە ئەندامی پەیەدە. بەم شێوەیە یەپەگە لە هێزێكی سەربازی حزبیه‌وه بووە دامەزراوەیەكی سەربازیی بۆ بەرگریكردن لە خاك و نیشتمان.\nقۆناغی سێیەم، بە ستراتیژی شەڕی گشتگیر دژی داعش بە هەماهەنگی لەگەڵ ئه‌مه‌ریكا و هاوپەیمانی نێودەوڵەتی دەستپێدەكات. ئەم هەنگاوە پێویستی بە بونیادنانی ستراتیژیەتێكی سەربازی و سیاسی یەكگرتوو هەبوو بۆ گۆڕینی هێزی كوردی بۆ دامەزراوەیەكی سەربازی گشتی هەموو پێكهاتەكانی باكووری سوریا. فەرماندەكانی كورد و سەركردەكانی یەپەگە تێگەیشتن كە مانەوەی داعش مەترسیه‌كی گەورەیە لەسەر مانەوەی كورد لە خاكەكەیدا. ئەمەش هانیدان تا رازیبن لە دەرەوەی جوگرافیای ناوچه كوردیه‌كاندا لەگەڵ هاوپەیمانی نێودەوڵەتی دژ بە داعش بجەنگن. لەگەڵ ئەوەدا فەرماندەكانی ئەو دامەزراوە سەربازیە كوردیە دەیانزانی كورد بەتەنیا ناتوانێت كۆتایی بە داعش بێنێت. بۆ ئەمەش پێویستە جدیتر و فراوانتر پەنا بۆ هەموو پێكهاتەكانی باكووری سوریا ببەن، بەتایبەتی عەرەب، لە پێناو هاوخەباتی دژ بە داعش، چونكە داعش مەترسیە لەسەر هەمووان.\nبۆ گەیشتن بەم ئامانجە دەبووایە گۆڕانكاری سیاسی و فیكری فراوان ئەنجامبدرێت لەسەر هەموو ئاستەكانی مەدەنی، ئیداری و سەربازی بۆ ئەوەی بەڕێوەبەرایەتی خۆسەر نوێنەرایەتیەكی قوڵتر و گشتگیرانەتر پێكبهێنێت، لەم ستراتیژەشدا سەركەوتنیان بەدەستهێنا. بەم شێوەیە متمانەی عەرەبە نیشتمانپەروەرەكان، سریانی، ئاشووری، توركمان و ئەرمەن بە سەركردایەتی سیاسی، ئیداری و سەربازی كوردی زیاتر بوو، لە خوارەوە تا سەرەوە لەگەڵ یەكتر ئاوێتەبوون. بەم شێوەیە هێزەكانی سوریای دیموكرات (هەسەدە) وەكو هێزێكی نیشتمانی سوری كە ئامانجی رزگاركردنی سوریا بوو لە تیرۆر لە دایكبوو. هەموو ئەو شەڕانەی هەسەدە بەشداری تیادا كردن بە شەڕی عەفرینیشەوە تا سەركەوتنی كۆتایی بەسەر داعش لە باغۆز و شەڕی ئێستا لە داژی هێرشی توركیا، خیانەتی تیادا رووینەداوە. ئەمەش سەروەریەكی گەورەیە بۆ ئەم هێزە و فەرماندەكانی.\nبەڵام قۆناغی چوارەم، سەركەوتن بوو بەسەر دەوڵەتی ئیسلامیدا، بەمەش بە دانپێدانانی زۆربەی دەوڵەتە گەورەكان هەسەدە بووە هێزێكی جیهانی لە بەرەنگاربوونەوەی تیرۆر.\nپ: رۆڵی هەسەدە لە كۆكردنەوەی پاڵپشتی رایگشتی جیهانی بۆ كورد چیە؟\nوەڵام: پێموایە رۆڵێكی گەورەی هەیە لە راكێشانی رایگشتی جیهان بەلای مەسەلەی كورد دا لە چوار پارچەی كوردستان. لەم خوێندنەوەیەدا پشت بە سێ بنەما دەبەستم. یەكەم: وەرچەرخانی مەسەلەی كورد لە چوارچێوەیەكی لۆكاڵی بەرتەسك بۆ چوارچێوەیەكی جیهانی. دووەم: قەیرانەكان لە رۆژهەڵاتی ناوەڕاستدا چارەسەر نابن بەبێ ئەوەی كورد رۆڵی تیادا هەبێت. بۆ نموونە ناكرێت قەیرانی سوریا بەبێ كورد چارەسەر بكرێت، هەرچەنده دەوڵەتانی ناوچەكه و ده‌وڵه‌ته گه‌وره‌كان فەرامۆشی بكەن وەكو ئەوەی لە ئێستادا لە جنێڤ روودەدات دەربارەی دەستووری نوێی سوریا. سێیەم: تیرۆر لە رۆژهەڵاتی ناوەڕاست بەبێ پشتبەستن بە كورد كۆتایی پێناهێنرێت. كورد لە عێراق و سوریا رۆڵێكی گەورەیان دژ بە تیرۆر گێڕا. لە ئێران كورد دژ بە حكومه‌تی ئێرانە كە تیرۆر دەئافرێنێت. لە توركیا پارتی دیموكراتی گەلان (هه‌ده‌په) بە تەنیا دەنگی خۆی لەدژی ئەردۆغان بەرزدەكاتەوە و تاوانباری دەكات كە توركیای كردووه‌تە دایه‌نگەی تیرۆری جیهانی. تا تیرۆری جیهانی بمێنێت جیهان پێویستی بە كوردە. كورد سەدەیەكه لە هەر چوار پارچەی كوردستان دژ بە تیرۆری دەوڵەتە.\nپ: هەسەدە چۆن توانی خۆی لە هێزێكی حزبی بۆ هێزێكی نیشتمانی بگۆڕێت؟\nوەڵام: ئەمڕۆ گەلی كورد لە سوریادا وەكو هێزێكی نیشتمانی بە زۆرینەی رەها لەپشت هەسەدە دەوەستێتەوە. هەروەها فەرماندەی هەسەدە ژەنەڕاڵ مەزڵوم عەبدی لەهەموو كەسایەتیە كوردیەكانی سوریا جەماوەری ترە، نەوەكو تەنیا لە ڕۆژئاوای كوردستان، بەڵكو لەسەر ئاستی هەموو كوردستان. لێرەدا باس لە مەسەلەیەك دەكەم كە پێموایە گرنگە. ئەم ناوبانگە گەورەیە لە ماوەیەكی كورتدا كە مەزڵوم كۆبانی بەدەستیهێناوە، رەنگدانەوەی كەسایەتی خۆی نیە، بەڵكو بۆ ئەوەیە كە فەرماندەی قارەمانان دەكات. هەر تاكێك لەناو هەسەدە هاوشێوەی ژەنەڕاڵ مەزڵوم ئازا و دڵسۆزە. قارەمان بەبێ قارەمانان دروست نابێت. بەڵكو ئەوە قارەمانەكانن فەرماندەیەكی هاوشێوەی خۆیان دروست دەكەن، نەوەكو فەرماندە قارەمان دروست بكات. كاتێك دەبینین، سەرۆكی ئه‌مه‌ریكا و فەڕەنسا، كەسایەتیەكانی ناو كۆنگرێس بە تەلەفۆن قسەی لەگەڵ دەكەن، ئەمە ئاماژەیە بە دەرچوونی هەسەدە لە چوارچێوەی حزبایەتی بەرتەسك بۆ هێزێكی نیشتمانی گشتگیر و جیهانی. لەكاتی دیمانەكەیدا لەگەڵ (رووداو) بەم دواییە، ژەنەڕاڵ مەزڵوم شەفافانە لەمبارەیەوە قسەیكرد، كاتێك گووتی: ئێمە وەكو هەسەدە پشتگیری لە بۆچوونی هەموو حزبەكان دەكەین بۆ ئەوەی هەڵوێستەكانیان یەكبخەن. ئەگەر سەیری ئەو خۆڕاگریە بكەین كە منداڵ، ژنان و لاوانی كورد بە بەرد لەدژی دەوریەكانی توركیا لەناوچە كوردیەكان تۆماری دەكەن، تێدەگەین كە كورد بە منداڵ، پیر و ژنه‌وه قارەمانانە پشتگیری لە هەسەدە دەكات. بەلانی كەم لە رۆژهەڵاتی ناوەڕاست هیچ گەلێكی دیكە ئەمەی بەخۆوە نەبینیووە.\nپ: سەدان شەهیدی پێكهاتەی عەرەبی و پێكهاتەكانی دیكە لەناو هەسەدە هەیە. ئەم مەسەلەیە چ كاریگەری لەسەر رووداوەكانی ئێستا هەیە؟\nوەڵام: كاریگەری فراوانی دەبێت. هەسەدە ئەو تۆمەتە دروستكراوانەی پوچەڵكردەوە كه ده‌ڵێن كورد جوداخوازن. كوڕە دلێرەكانی هەموو پێكهاتەكانی سوریا لەدژی داعش و لەدژی هێرشی ئێستای توركیا خوێنیان رژاند. دەوڵەتی ئیسلامی تەكفیری پارچەیەك لە خاكی سوریای دابڕی و لكاندی بە عێراقەوە. هەروەها ئەو مورتەزیقانەی خۆیان ناوناوه "سوپای نیشتمانی" بە هاوكاری توركیا جەڕابلوس، باب، عەزاز و عەفرینیان بە توركیاوە لكاند و لە ئێستادا ئاڵای توركیا لەم ناوچانەدا دەشەكێتەوە و زمانی توركی دەخوێنرێت. بەڵام هەسەدە لە سوپای سوریا زیاتر بەرگری لە سنووری سوریا كرد لەدژی هێرشەكانی توركیا لەهەریەك لە عەفرین، گرێ سپی، سلو، سەرێكانیێ و ته‌ل تەمر. سوپای سوریا دوای رێككەوتنی رووسی – توركی بە چەكی سووك و بە دروشمی "بەخوێن بەگیان لەگەڵتاین ئەی بەشار" نەوەكو بە دروشمی "بە خوێن بە گیان لەگەڵتان ئەی سوریا" چووە ناوچەكانی شەڕ. لە راستیدا دیمەشق ئەو ئیرادەیەی نیە كە هەسەدە هەیەتی بۆ بەرەگاربوونەوەی داگیركاری توركیا. چونكە دیمەشق كۆڵۆنیەكی رووسیە و سەركردەكانی ملكەچی لێتكێگەیشتنی پووتین – ئەردۆغانن.\nپ: ئایا هەسەدە دەتوانێ یەكێتی نەتەوەیی لە رۆژئاوا دروست بكات؟\nوەڵام: لە رۆژئاوا یەكێتی نەتەوەیی دروست بووە. زۆربەی گەلی كورد لە ڕۆژئاوای كوردستان پشتگیری هەسەدە ده‌كه‌ن. زۆربەی پێكهاتەكانی باكووری سوریا لەپشت ئەم هێزە وەستاون و پشتگیری دەكەن. بەڵام ئەگەر مەبەست لە یەكێتی نەتەوەیی حزبەكانی ناو (ئەنەكەسە) بێ، ئەوە ئەمانە دوژمنایەتی خۆیان لە بەڕێوەبەرایەتی خۆسەر و هەسەدە ناشارنەوە. ئەنەكەسە هاوپەیمانە لەگەڵ ئۆپۆزسیۆنی سوریا كە هیچ مافێكی كورد لە سوریادا قبوڵ ناكات، بەڵكو ئۆپۆزسیۆنی سوریا سەركردەكانی ئەنەكەسەی كردووه‌تە میدیاكاری سیاسەتی ئەردۆغان، لە هەر هێرشێكدا لەدژی كورد لە سوریادا. لەم چەند رۆژەی دواییدا یەكێك لە سەركردەكانی ئەنەكەسە لە دیمانەیەكی تەلەفزیۆنی لە هەرێمی كوردستان گووتی، پێشمەرگەی رۆژ شەڕ دژی توركیا ناكەن، چونكە توركیا وڵاتێكی دۆستە. بەم شێوەیە داگیركەری توركیا دۆستی ئەوانە. لەگەڵ هەموو ئەمانە هەنگاوی یەكەم بۆ یەكڕیزی كورد بریتیە لە هەڵگەڕانەوەی ئەنەكەسە لەم سیاسەتە نا كوردیە. ئەم كاتە لە توانای هەسەدە دا دەبێت رۆڵی خۆی بگێڕێت بۆ گەڕانەوەی ئەنەكەسە بۆ باوەشی كورد. بەبێ ئەمە قسەكردن لەسەر یەكێتی كورد تەنیا گفتوگۆیەكی بێ سوودە.


ڕوداوێكی هاتوچۆ: 4 كەس گیانیان لە دەستدا 7 یش برینداربون\nڕوداوێكی هاتوچۆ: 4 كەس گیانیان لە دەستدا 7 یش برینداربون\nبه رواری داگرتن : 2018-02-14 15:00\nبینگۆڵ - بە هۆی پێكدادانی پاسێكو قەمەرەیەك لەسەر ڕێگای بینگۆل ــ ئیلازغ لە ئەنجامدا 4 كەس گیانیان لە دەستدا 7 یش برینداربون.\nلە ڕوداوی پێكدادانی پاسێكو قەمەرەیەك لەسەر ڕێگای بینگۆل ــ ئیلازغ لە ئەنجامدا 4 كەس گیانیان لە دەستدا 7 یش برینداربون. هەروەها ڕوداوەكە لە نزیك گوندی بیڵال ئۆغلۆ بوە ژمارەی پاس 16 KE 592، ژمارەی قەمەرە 12 DA 298، ئەوانی گیانیان لەدەستدا بەناوەی محمد، محمود، سەعید قازان، سەواش قەڕە تۆپاغ، ئەوانەی گیانیان لەدەستدا سێ كەسە لە یەك خانەوادەبون، 7 بریندارەكەش گواسترانەوە بۆ نەخۆش خانە. (İLKHA)\nبليته كان بینگۆل،ئیلازغ،بریندار،گیان،ئەنجام\nیەحیا سینوار: دوژمن تێ گەشت کە بێ دەنگیمان بێ هودە نیە\nیەحیا سینوار بەرپرسی غەززەی حەماس وتی: دوژمن دوای هێرشەکانی بۆ سەر غەززە کە لە ساڵی ٢٠١٤ دەستی پێ کردوە تێ گەشت کە بێ دەنگیمان بێ هودە نیە.\nلە ئەستەمبۆڵ بۆ جەمال خاشقچی نوێژی مردو کرا\nلە مەزگەوتی فاتحی شاری ئەستەمبۆلی وڵاتی تورکیا بۆ جەمال خاشقچی کە لە کۆنسۆلخانەی سعودیە لە ئەستەمبۆڵ کوژرابو نوێژی مردو بە غیبای کرا.\n"بە سیاسەت و وتەی قارەمانانە ناتوانرێت خاوەندارەتی لە قودس بکرێت"\nموحەمەد یاوز یاریدەری سەرۆکی گشتی هودا پار لە ڕاگەیەدراوێک باسی لەوە کرد، بە سیاسەتی بێ پێشبینی و ژیرانەو وتەی قارەمانانە ناتوانرێت خاوەندارەتی لە قودس بکرێت، بەلکو هێزەکانی خۆراگری قودس پێویستیان بە هاوكاری سەربازی هەیە.


9/1/2019 - 17:03\nئەمەریكا جەختی لەوە كردەوە كە وڵاتەكەی هاوبەشی هەرێم و بەغدا دەمێنێتەوە\nسه‌رۆك بارزانی پێشوازی له مایك پۆمپیۆ، وه‌زیری ده‌ره‌وه‌ی ویلایه‌ته یه‌كگرتووه‌كانی ئه‌مریكا ده‌كات.\nڕۆژی چوارشەممە 9ـی 1ـی 2019 لە شاری هەولێر سەرۆك مەسعود بارزانی لەگەڵ مایك پۆمپیۆ وەزیری دەرەوەی ئەمەریكا كۆبۆوە.\nلە كۆبوونەوەكەدا كە دۆگڵاس سلێمان باڵیۆزی ئەمەریكا لە عێراق و ستیڤ ڤاگین كونسوڵی ئەمەریكا لە شاری هەولێریش ئامادەی بوون، گفتوگۆ لەبارەی بارودۆخی سیاسیی عێراق و ناوچەكە و هەروەها پەیوەندییەكانی نێوان هەرێم و بەغدا و شەڕی دژی تیرۆر كرا و، هەردوولا لەسەر ئەوە هاوڕابوون كە لە عێراقدا دەرفەتێكی تازە لە ئارادایە بۆ چارەسەركردنی كێشە هەڵواسراوەكانی نێوان هەرێم و بەغدا و، وەزیری دەرەوەی ئەمەریكا جەختی لەوە كردەوە كە وڵاتەكەی هاوبەشی هەرێم و بەغدا دەمێنێتەوە.\nوەزیری دەرەوەی ئەمەریكا پێزانینی هەبوو بۆ كاری هاوبەشی ئەمەریكا و هێزی پێشمەرگەی كوردستان كە بووە هۆی بەدەستهاتنی سەركەوتن و جەختیشی لە بایەخ و پێگەی هەرێمی كوردستان بۆ وڵاتەكەی كردەوە.\nلای خۆیەوە سەرۆك بارزانی سوپاسی ئەمەریكای كرد كە لەشەڕی دژی تیرۆریستان پشتیوانی هێزی پێشمەرگە بووە و ئاماژەیشی بەوەدا كە بەهۆی هەماهەنگیی نێوان سوپای ئەمەریكا و هێزی پێشمەرگە سەركەوتنی زۆر گەورە لە شەڕی دژی تیرۆر بەدەست هاتووە. هەروەها هاتنی وەزیری دەرەوەی ئەمەریكای بۆ كوردستان بە سەردانێكی گرنگ و جێگەی تەقدیر وەسف كرد. سەبارەت بە پەیوەندییەكانی نێوان هەرێم و بەغدا سەرۆك بارزانی وێڕای ئاماژەدان بە كەشوهەوای سیاسیی تازە لە عێراق ئەوەی دووپاتكردەوە كە هەرێمی كوردستان هەمیشە بڕوای وا بووە كە گرفتەكانی لەگەڵ بەغدا لەڕێگەی دیالۆگ و بە شێوازی ئاشتیانە چارەسەر بكات. هیوای ئەوەیشی خواست كە كێشەكانی نێوان هەرێم و بەغدا چیتر بە هەڵواسراوی نەمێننەوە.\nبارودۆخی سووریا تەوەرێكی دیكەی ئەو دیدارە بوو و وەزیری دەرەوەی ئەمەریكا ستراتیژیی وڵاتەكەی لە سووریا و بڕیاری كشانەوە و كەمكردنەوەی هێزەكانی ئەمەریكای لە سووریا بۆ سەرۆك بارزانی شی كردەوە. پەیوەست بە بارودۆخی سووریا سەرۆك بارزانی نیگەرانیی خۆی لەبارەی چارەنووسی گەلی كورد لە سووریا ڕاگەیاند و داوای كرد كە گۆڕانكاری و پێشهاتە تازەكان نەبنە هۆی ئەوەی گەلی كورد لە سووریا چیتر تووشی ئازار و زیان ببێت.


لەبارەی هێزی رزگاركەرەوە، وەڵامی پرسیاری چوارەمی مەریوان وریا قانع\nلە وەڵامی پرسیاری چوارەمی دامەزراوەی "درەومیدیا" و لە زنجیرە چاوپێكەوتنەكەی كە لەگەڵ نوسەر و ڕوناكبیری كورد د.مەریوان وریا قانع ئەنجامداوە ، ئاماژە بەوە دەكات" لەئێستادا کەرەستە خاوەکانی ئەو پرۆژەی گۆڕانکارییە تەنھا بە دابڕاویی و بەبێ چوارچێوەیەکی گشتیی ھەن و ئامادەن، ئەمەش گۆڕان و دەسکاریکردنی دۆخەکەی زۆر زیاتر زەحمەتتر و قورستر کردوە."\nمەریوان وریا قانع دەڵێت كە ئێمە ئەمڕۆ لە دووڕیانێکی مێژووییداین:" یان ئەوەتە لە ژێر سایەی حوکمڕانانی ئەمڕۆ و منداڵەکانیان و دەسەڵاتە سوڵتانییەکەیاندا لەناودەچین و دەپوکێینەوە، یان ئەوەتە لەڕێگای گۆڕینی ئەو واقیعەوە بە واقیعێک بەلانیەکەمی دادپەروەریی کۆمەڵایەتییەوە، تێزە مارکسییەکە، و بەلانیکەمی ڕێز و ئازادیی و سەربەخۆیی تاکەکەسییەوە، تێزە لیبرالیەکە، خۆمان لە ناوچوون و پوکانەوە دەپارێزین"\nدرەو میدیا: ئەكرێت لەم قۆناغەی ئێستادا ھێزێکی سیاسی لە كوردستان بدۆزینەوە بەفیعلی گوزراشت لەخەم و خەونەكانی خەڵک بكات یان ئەوانیش لەگەڵ دەسەڵاتدارەکان كەوتونەتە دۆڵێک و، خەڵکیان بەتەنیا بەجێھێشتوە؟\nمەریوان وریا قانع: بۆ وەڵامدانەوەی ئەم پرسیارە با سەرەتا بپرسین ئایا ”خەم“ و ”خەونەکان“ی خەڵک و كۆمەڵگای ئێمە چین و کامانەن؟ ئایا ئەو ئەرک و پێداویستییانە چین کە کۆمەڵگایەکی وەک کۆمەڵگای ئێمە پێویستیی پێیەتی؟ من پازدە ساڵێک لەمەوبەر لە وەڵامی پرسیارێکی لەو بابەتەدا باسم لەوە کرد کە کۆمەڵگای ئێمە پێویستیی بەدوو جۆر خەبات ھەیە. یەکەمیان ”خەباتێکی مارکسیی“انەیە بۆ دابینکردنی لانیکەمی یەکسانیی و دادپەروەریی کۆمەڵایەتیی بۆ ھەمووان، بۆ نەھێشتنی ئەو جیاوازییە مادییە ترسناکانەی لە دونیای دوای ڕاپەڕیندا دروستبوون، بۆ ڕێگرتن لە وێرانبوونی چینی ناوەڕاست، بۆ کۆتاییھێنان بەم فۆرمە وێرانکەرەی نیولیبرالیزمی ئابوریی، بۆ ڕێگرتن لە ھەژارکەوتنی زیاتری ھەژاران و لە دەوڵەمەندبوونی زیاتری دەوڵەمەندان.\nمەریوان وریا قانع: ھەڵەی سیاسیی لایەنە ئۆپۆزیسیۆنەکان و سستییان و چاوەڕوانیی و ھیچنەکردنیان، تێکەڵ بە ھەستنەکردنیان بە بەرپرسیارێتی مێژوویی و گۆڕینەوەی لۆژیکی سیاسەتکردن بە پەیوەندییەکی سایکۆلۆژیی شێواو، ئەم پرۆژەی گۆڕانکارییەی تەواو لاوازکردوە.\nبە کورتییەکەی خەباتێکی ”مارکسیی“انە لە خەمی دروستکردنی کۆمەڵگایەکدا بێت کە نەھێڵێت بەشێوەیەکی شاقووڵییانە دابەشبێت بۆ نەدار و دارا و ھەژار و دەوڵەمەند و چەوساوە و چەوسێنەر. ئەمەش پێویستیی بە دەسکاریکردنێکی ھەمەلایەنەی سیستمە ئابورییەکە و سیستمی دابەشکردنی سەروەت و سامانی نیشتیمانیی ھەیە، پێویستی بە قرتاندنی ئەو پەیوەندییە ترسناکە ھەیە کە لەنێوان سیاسەت و ئابووریدا دروستبووە، ھەروەھا پێویستی بە بنەبڕکردنی ئەو ھەموو دزیی و تاڵانیی و گەندەڵییە کەموێنەیەیە کە لە دونیای دوای ڕاپەڕیندا دروستبووە، دەسکاریکردنێکی ڕیشەیی ئەو مۆدێلی دەوڵەمەندبوون و ھەژارکەوتنەیە کە لە دوای ڕاپەڕینەوە لە دونیای ئێمەدا سەروەرکراوە. خەباتی دووھەمیان ”خەباتێکی لیبرال“انەیە لە پێناوی دەستەبەرکردن و پاراستنی ئازادییەکان و دروستکردنی تاکەکەسێکی بەرپرسیار و ڕێگەگەرتن لە فۆرمە جیاوازەکانی سوکایەتپێکردن و شکاندنی کەرامەتی مرۆڤی ئێمەدا. ئەگەر لە خەباتی یەکەمدا نان بۆ ئەو مرۆڤە دابینبکرێت، ئەوا لە دووھەمیاندا ئازادیی بۆ مەیسەردەکرێت. ئازادیی بە مانا فراوانەکەی، لە ئازادیی بیروڕا و ویژدان و سەفەر و جێگۆڕینەوە بیگرە بۆ فۆرمە جیاوازەکانی دروستکردنی کەسایەتیی و ئازادیی شێوەژیان.\nپێموایە لە بینینی ئەم خەونانە و گوزارشتکردن لەم خەمانەدا کۆمەڵگای ئێمە زۆر لە کۆمەڵگاکانی دەوروبەرمان جیاواز نەبێت. بەشێوەیەکی گشتیی لە بەشێکی زۆری ئەو ناوچەیەی ئێمەدا مرۆڤ تا ئێستا بەدەست بێنانیی و بێئازادییەوە دەناڵێنێت. بێنانیی و بێئازادیەکەشی بەرھەمی شێوازێک لە حوکمڕانین کە تیایدا حوکمڕان ھەم بازاڕ و ئابووریی و ھەم دەوڵەت و دەزگاکانی حوکمڕانیان مۆنۆپۆڵکردوە و وەک موڵکی شەخسی خۆیان و منداڵەکانیان مامەڵەی دەکەن. لەناو ئەم وێنە گشتییەدا میلەتی ئێمە کۆمەڵێک کێشەی ھەیە کە لە کێشەی میلەتەکانی دراوسێمان ناچێت، یان ئەو میلەتانە بەو ڕادەیەی ئێمە ئەو کێشانەیان نەبێت. لە پێش ھەمووانیشەوە کێشەی غیابی تەواوەتی ھەموو ئەو ”چوارچێوە نیشتیمانیانە“ی کە بۆ دروستکردنی ”نەتەوە“ و ”نیشتیمان“ و ”ھاوڵاتیبوون“ پێویستن. نەتەوە و نیشتیمان و ھاوڵاتییبوون شتگەلێکی سروشتی نین بە مرۆڤ و کۆمەڵگاکان درابن، بەڵکو دروستکراوی کۆمەڵایەتیی و سیاسین و لەناو مێژوودا بەرھەمدەھێنرێن. دروستکردنی ئەو چوارچێوە گشتیی و ھاوبەشانە بۆ ئینتیما کە دانیشتوانی ھەرێمی کوردستان بە چوارچێوەی سیاسیی و کۆمەڵایەتیی و دەزگایی و بیرۆکراسیی و ئەخلاقیی خۆیانی بزانن، مەسەلەی ژمارە یەکی دونیای ئێمەیە. خەڵکی کوردستان خاوەنی ھیچ چوارچێوەیەکی گشتیی و ھاوبەش نییە کە موڵکی ھەموو کۆمەڵگاکە بێت: نە چوارچێوەیەکی دەزگایی، پەروەردەیی، سەربازیی، سیاسیی، میدیایی، ئابوریی و نە لانی ھەرە کەمی ”ڕێکەوتنێکی کۆمەڵایەتیی“ش کە کۆمەڵێک حەرام و حەڵاڵی نیشتیمانی تێدابێت ھیچ ھێز و کەس و لایەنێک نەتوانێت پێشێلیان بکات. بێگومان ئەم چوارچێوانە بە گوتاریی بەخائینکردن و بە بەلاغەی توندوتیژ و بە ئینشانووسیی و بەو میدیا ئیستیفزازییانە دروستنابێت کە ڕۆژانە دابەشبوونی تازە لە کۆمەڵگای ئێمەدا دروستدەکەن. ھەروەھا بەو بێمافیی و بەو ھەستکردنە گەورەیە بە زوڵم و نایەکسانیش دروستنابێت کە ئاکاری سەرەکیی حوکمڕانییە کوردیەکەیە. بەوەش نابێت چەند خێزانێک وڵاتەکە بە موڵکی شەخسی خۆیان بزانن و ئامادەبن کێیان ویست یان بیگرن یان ڕاویبنێن یان سەرنگونبکەن و بکوژن. ئەو ھێزانەی حوکمڕانی کۆمەڵگای ئێمەن شوناسێکی بەلاغیی و لەفزیی ساختە و تەزویرکراو بە ھەڵگرەکانیان ئەدەن، ھاوکات بۆشاییەکی گەورە لەناو ھەناوی کۆمەڵگاکەدا دروستدەکەن کە بە مەترسیی پێکدادان و بێمافکردنی بەردەوام و سوکایەتیکردنێکی ھەمەلایەن پڕیدەکەنەوە.\nمەریوان وریا قانع: بێنانیی و بێئازادی بەرھەمی شێوازێک لە حوکمڕانین کە تیایدا حوکمڕان ھەم بازاڕ و ئابووریی و ھەم دەوڵەت و دەزگاکانی حوکمڕانیان مۆنۆپۆڵکردوە و وەک موڵکی شەخسی خۆیان و منداڵەکانیان مامەڵەی دەکەن.\nلە ئاستی سیاسیشدا ئەوەی پێویستە سیستمێکە کە بەپێی کۆمەڵێک یاسای مەدەنیی و دەزگای شەرعیی و بەھای ئەخلاقیی و پرنسیپی دیموکراسییانە کاربکات کە دەسەڵات لەناویاندا بۆ ھیچ کەس و لایەن و خێزان و بنەماڵەیەک قۆرخنەکرێت و ئەگەرەکانی بەردەمی ململانێکردنی سیاسیی کراوە و ناتوندوتیژ بن. ھەموو ئەمانە لەپاڵ کۆمەڵێک میکانیزمی ڕاستەقینەدا کە بە ھۆیانەوە دەستگۆڕکێی دەسەڵات بەشێوەیەکی ھێمن و یاسایی بەڕێوەبچێت. ئێمە ئەمڕۆ لە دووڕیانێکی مێژووییداین: یان ئەوەتە لە ژێر سایەی حوکمڕانانی ئەمڕۆ و منداڵەکانیان و دەسەڵاتە سوڵتانییەکەیاندا لەناودەچین و دەپوکێینەوە، یان ئەوەتە لەڕێگای گۆڕینی ئەو واقیعەوە بە واقیعێک بەلانیەکەمی دادپەروەریی کۆمەڵایەتییەوە، تێزە مارکسییەکە، و بەلانیکەمی ڕێز و ئازادیی و سەربەخۆیی تاکەکەسییەوە، تێزە لیبرالیەکە، خۆمان لە ناوچوون و پوکانەوە دەپارێزین. ئەوەی دەبێت ئەمڕۆ دروستیبکەین نیشتیمانێکە کە ژێرخانە ئەخلاقیی و سیاسیی و فیکرییەکەی مافەکانی مرۆڤ و رەوایەتیی دەستوورییی و دەستگۆڕکێ و چاودێریی دەسەڵاتبێت.\nمەریوان وریا قانع: ئەوەی دەبێت ئەمڕۆ دروستیبکەین نیشتیمانێکە کە ژێرخانە ئەخلاقیی و سیاسیی و فیکرییەکەی مافەکانی مرۆڤ و رەوایەتیی دەستوورییی و دەستگۆڕکێ و چاودێریی دەسەڵاتبێت.\nپرسیار ئەوەیە ئایا ئەمڕۆکە ھێزێک یان چەند ھێزێک ھەن ھەڵگری ئەو پرۆژەی ڕزگارکردنە بن؟ بەبۆچوونی من بەرنامەی ئەو ڕزگارکردنە و جیھانبینییەکەی و زمان و ھێڵە سیاسییە گشتییەکانی ھەن و ئامادەن. لە دە ساڵی ڕابردوودا بەشێکی ڕۆشنبیران و بەشێکی کاری کۆمەڵگای مەدەنیی ئێمە و ئۆپۆزیسیۆنی سیاسیی بەو ئاراستەیە کاریانکردوە. بەڵام ھەڵەی سیاسیی لایەنە ئۆپۆزیسیۆنەکان و سستییان و چاوەڕوانیی و ھیچنەکردنیان، تێکەڵ بە ھەستنەکردنیان بە بەرپرسیارێتی مێژوویی و گۆڕینەوەی لۆژیکی سیاسەتکردن بە پەیوەندییەکی سایکۆلۆژیی شێواو، ئەم پرۆژەی گۆڕانکارییەی تەواو لاوازکردوە. لە ئاستی ڕۆشنبیریشدا کۆمەڵێک گوتاری ڕادیکاڵمان ھەیە کە بڕێکی گەورە لە ترسنۆکیی و گشتگییریی و ھیچنەکردنی لەژێر ناوی ”گۆڕانی سیستم“ و ”بیرکردنەوەی ڕادیکاڵ“دا ھەڵگرتوە، ئەوانیش وەک ڕێگرێک لەبەردەم پرۆژەی گۆڕانکاریدا کاریانکردوە و کاردەکەن. لەئێستادا کەرەستە خاوەکانی ئەو پرۆژەی گۆڕانکارییە تەنھا بە دابڕاویی و بەبێ چوارچێوەیەکی گشتیی ھەن و ئامادەن، ئەمەش گۆڕان و دەسکاریکردنی دۆخەکەی زۆر زیاتر زەحمەتتر و قورستر کردوە.


ژماره‌یه‌ك زیندانی عێراقی ئازاد ده‌كرێن\nلێپرسراوانی عێراقی نزیكه‌ی 600 به‌ندكراوی زیندانخانه‌كانی ووڵاته‌كه‌یان ئازاد كردووه ته‌نها له پاش چه‌ند كاتژمێرێك له بڕیاره‌كه‌ی سه‌رۆك وه‌زیر نوری ئه‌لمالكی بۆ ئازادكردنی 2500 ده‌ستگیركراو. ئه‌م هه‌وڵه‌ی سه‌رۆك وه‌زیریش به نیازی بوژاندنه‌وه‌ی گفتوگۆی نیشتمانی و ئاشت بوونه‌وه‌یه.\nبه‌یانی ڕۆژی چوارشه‌ممه، ئه‌و پاسانه‌ی كه به‌ندكراوه‌كانی تیادا بوو گه‌یشتنه بنكه‌یه‌كی پاس له ناوه‌ندی به‌غدا. زۆربه‌ی ئازادكراوه‌كانیش ئه‌ندامی كۆمه‌ڵگای عه‌ره‌به سونه‌كان بوون.\nئه‌م بڕیاری ئازادكردنه‌ش ئه‌و كه‌سانه ده‌گرێته‌وه كه هیچ تاوانێكی توندوتیژییان ئه‌نجام نه‌داوه و ئه‌وانه‌ش كه به‌ڵگه‌ی پێویست نیه بۆ تاوانباركردنیان. له‌گه‌ڵ ئه‌وه‌شدا، هه‌ندێ به‌ندكراویش به هه‌ڵه ئازادكراون.\nله زوویه‌كی ڕۆژی چوارشه‌ممه‌شدا، هێرشی یاخیبوان بۆته له سه‌رانسه‌ری عێراقدا بۆته هۆی كوشتنی 10 كه‌س. له نێو قوربانیه‌كاندا، شه‌ش ئه‌فسه‌ری پۆلسی و مه‌لایه‌كی سوننه‌ی تیادا بووه.\nله لایه‌كی دیكه، پۆلیس ڕاده‌گه‌یه‌نێت كه‌وا به لایه‌نی كه‌مه‌وه 13 كه‌س له‌و 50 كه‌سه‌یان دۆزیوه‌ته‌وه كه ڕۆژی دووشه‌ممه له به‌رده‌م كۆمپانیایه‌كی گه‌شتوگوزار له ناوه‌ندی به‌غدا چوارده‌ور دران و ڕفێندران.\nپۆلیس ده‌ڵێت هه‌ندێ له كه‌سه ڕفێندراوه‌كان كه له دره‌نگانێكی ڕۆژی سێشه‌ممه‌دا له ڕۆژهه‌ڵاتی به‌غدا دۆزرانه‌وه، نیشانه‌ی ئازار و ئه‌شكه‌نجه‌دانیان پێوه بووه. به‌ڵام تاوه‌كو ئێستا ئاشكرا نیه كه‌وا بۆچی ئازاد كران و بۆچیش چاره‌نوسی ڕفێندراوه‌كانی دیكه نادیاره.


هێرشی گرووپێک لە تورکە توندڕەوەکان بۆ سەر خوێندکارانی کورد لە ئامەد - Mehr News Agency\nAP ١٤٠١ خاکەلێوە ٢٢ ١١:٣٠\nNews Code 41538\nهەدەپە نارەزایەتی دەربڕی؛\nهێرشی گرووپێک لە تورکە توندڕەوەکان بۆ سەر خوێندکارانی کورد لە ئامەد\nتورکە توندڕەوەکانی گرووپی ئولکو ئوجاقلاری هێرشیان کردە سەر خوێندکارانی زانکۆی کارامان لە ئامەد و هەر بەو بۆنەشەوە نوێنەرانی هەدەپە و ناوەندی پارێزەرانی ئامەد ئەو ڕووداوەیان ئیدانە کرد.\nبە ڕاپۆرتی ئاژانسی هەواڵی مێهر، خوێندکارانی کوردی زانکۆی کارامان کە خەریکی گوێ گرتن بە مۆسیقای کورد و هەڵپەڕکێ بوون، لەلایەن ئەندامانی گرووپی نەتەوەخوازی توندڕەوی ئولکوئوجاقلارییەوە هێرشیان کرایە سەر. عومەر فاروق گرگرلی ئۆغڵوو نوێنەری هەدەپە و ئەندامی ناوەندی پارێزەرانی ئامەد بە ئەو ڕووداوە کاردانەوەیان نیشان داوە و سەرکۆنەیان کرد.\nبە گوێرەی ڕاپۆرتی ئیندیپندنت تورکی لە ئەو ڕووداوە گرووپێک لە ئەندامانی ئولکو ئوجاقلاری لە شەودا بە زۆرەملێ دەچنە نێو شوێنی نیشتەجێ بوونی خوێندکارانی زانکۆی کارامان و بە هێرش بۆ سەر خوێندکارانی کورد کە خەریکی هەڵپەڕکێ و گوێ گرتن لە مۆسیقای کوردی بوون، لێیان دەدەن.\nهاوکات لەگەڵ ئەوە دەست بە سەر مۆبایلی ئەو کەسانە دەگرن و لە تۆڕە کۆمەڵایەتییەکان لەلایەن ئەوانەوە پۆست دادەنێن لەسەر ئەوەی کە" داوای لێبوردن لە گەلی پیرعزی تورک و خاوەن سەرەکییەکانی زانکۆی کارامان" دەکەین.\nلە ئەو پۆستەدا هەروەها هاتبوو: ئێمە لە خەڵکی پیرۆزی تورک و خاوەن سەرەکییەکانی زانکۆی کارامان واتا گرووپی ئولکو ئوجاقلاری زانکۆی کارمان، بە بۆنەی هەڵپەڕکێی بێ ئەخلاقی کوردیمانەوە داوای لێبوردب دەکەین.\nعومەر فاروق گرگرلی ئوغڵوو نوێنەری هەدەپە لە قوجائلی، بە ڕاگەیاندنی ئەو بابەتە لە پەرلەمانی تورکیا وتی: خوێندکارانی کورد هێرشیان کراوەتە سەر و سووکایەتیان پێکراوە و وەکوو خائین ناویان لێدەبەن و هەر بەو بۆنەوە ناچار بە بەجێ هێشتنی زانکۆ بوون و لە درێژەشدا داوای شوێنگیری کردنی بابەتەکەی کرد.\nناوەندی پارێزگەرانی ئامەدیش بە بڵاو کردنەوەی بەیاننامەیەک وێڕای سەرکۆنە کردنی ئەو ڕووداوە، لە شوێنگیری کردنی ئەو بابەتە لە بواری مافییەوە هەواڵی دا.\nهێرشی تورکە توندڕەوەکان بۆ سەر کوردەکان لە ئامەد


لەیلا قاسم کێ بوو؟ چی لەسەر چیرۆکی خۆشەویستیەکەی دەزانیت؟ – تۆڕی میدیایی خەڵک\nلەیلا قاسم کێ بوو؟ چی لەسەر چیرۆکی خۆشەویستیەکەی دەزانیت؟\n2019/11/06 - 5:50 PM\nلەیلا قاسم، کچە تێکۆشەری کورد، ساڵی ١٩٥٢ لە گوندی بامیلی سەر بە شاری خانەقین لە خێزانێکی ھەژار و نیشتمانپەروەری کورد لەدایکبووە، چالاکوانێکی سیاسیی کورد بوو، کە ڕژێمی بەعسی عێراق لە بەغدا لە سێدارەی دا. لەیلا قاسم وەک یەکەم کچی شەھیدی خەباتی کورد دەناسن.\nقاسم حەسەنی باوکی لەیلا، کرێکاری کۆمپانیای پاڵاوگەی نەوتی ئەلوەند بوو. دوای ئەوەی قاسم خانەنشین کراوە، ساڵی ١٩٧١ لە خانەقینەوە ماڵیان گواستۆتەوە بۆ بەغدا. ھەموو خوشک و براکانی لەیلا (سەبیحە، سەلام، سەفا، سەلاح) خەریکی خوێندن بوون. سەرباری خوێندن ھەریەکەیان لەپای خوێندنەکەیان بۆ بژێوی ژیانی خێزانەکەیان کاریان کردووە.\nلەیلا ھەر زوو ئاشنایەتی لەگەڵ بزووتنەوە و ڕێکخستنەکانی نەتەوەکەیدا پەیداکرد. ساڵی ١٩٧٠ لە ڕێگای سەلام قاسمی برا گەورەکەیەوە پێوەندی بە بزاڤی سیاسیی نەتەوەکەیەوە کردووە و لەنێو ڕیزەکانی ‘یەکێتیی قوتابیانی کوردستان’ خەبات و تێکۆشانی بەڕێوەبردووە. له‌یلا ساڵی ١٩٧٠ بویه ئه‌ندامی پارتی دموکراتی کردستان. لەیلا قاسم لەنێو قوتابییە کوردەکانی زانکۆی بەغدا ڕۆڵێکی کاریگەری ھەبووە لە وشیارکردنەوە و ڕێکخستنیان. لە کاتێکدا کە دەگوترا ژن ناتوانێت شانبەشانی پیاوان لە شار و لە شاخ و لە دێھاتەکاندا خەبات بکات، لەیلا بە پێچەوانەوە شانبەشانی قوتابییە کوڕەکانی کورد خەباتێکی بەرفراوانتری بەڕێوەدەبرد و دژ بە نایەکسانی مافەکانی ژنان و پیاوان بوو، بەتایبەتیش کە بۆ خودی خۆی لە بواری کۆمەڵناسیدا دەیخوێند و لە ڕاستییەکانی کۆمەڵگەی کورددا تێگەیشتبوو.\nلەیلا قاسم لەگەڵ یەکێک لە ھاوڕێکانی خۆی بە ناوی جەواد ھەمەوەندی کە بەیەکەوە خەبات و چالاکییان دەکرد، زۆر یەکتریان خۆشدەویست. ئەگەرچی لەیلا خوێندکاری زانکۆ و جەوادیش کرێکاری یەکێک لە کارگەکانی بەغدا بوو، بەڵام خۆشەویستییەکی بێسنووریان لەنێواندا ھەبوو. لەیلا ھەر بەڕێگەی جەوادیشەوە بۆ ماوەیەک لە ناوچەکانی باشووری کوردستان چووە نێو ڕیزەکانی پێشمەرگەوە. ئامانجی لەیلا قاسم لەمەدا زیاتر ناسینی ڕەوشی سیاسی کورد و بە شێوەیەکی باشتر بەڕێوەبردنی خەباتی ڕێکخستن بوو لەنێو شارەکاندا.\nلەیلا قاسم کچێکی چاونەترس و زیرەک بوو؛ لەڕووی وەڵامی پرسیارەکانی بەڕێوەبەری دەزگای ھەواڵگری بەعسدا بێ باکانە ڕایگەیاندبوو: “بە کوشتنی من ھەزاران کورد لە خەوی نەزانی وشیار دەبنەوە، زۆر خۆشحاڵ و سەربەرزم کە گیانم فیدای ڕێی ڕزگاری کوردستاندا دەکەم.” ھەموو ئازار و ئەشکەنجەیەک نەیتوانی بڕیاری پەشیمانی بە لەیلا دەربڕێت.\nسەرچاوە: Leyla Qasim: symbol of freedom, and Independence”. The Kurdistan Tribune\nکۆمەڵێک کەس کە ڕۆژەکەیان بە خراپ لێ ڕۆشتووە\nدڵنیا کاموسی دۆخی تەندرووستی خراپە و پێویستی بە نەشتەرگەری هەیە\n2020/01/24 - 11:55 PM\nئەمەی خوارەوە چەند پرسیارێکە بۆ زاخاوی مێشک و هەوڵبدە وەڵامیان بدەیتەوە:\n١: چەند قاچ دەبینیت؟\n٢-کام پشیلەیەیان جیاوازە؟\n٣-دەتوانیت ئاسکێک بدۆزیتەوە؟\n2020/01/24 - 3:38 PM\nبەهۆی فیلمەکانی دیزنیەوە هەموان حەزدەکەن ببنە شازادە، بەڵام ئەمەی خوارەوە ١٢ شتی ڕۆژانە و گرنگە کە خواستی هەموو کچێکەو کچە شازادەکان بۆیان نییە ئەنجامی بدەن:\n-ناتوانێت ئیمزا بۆ خەڵک بکات و دەبێت ئمیزاکەی تەنها بچێتە سەر دیکۆمێنتە فەرمیەکان.\n-کچە شازادەکان بۆیان نییە لە ئۆفیسدا کار بکەن و دەبێت لە پرۆژەی خێرخوازی و نێو خەڵکدا بن.\n-نابێت بۆیەی نینۆکی دیار و ڕەنگی زەق بۆ نینۆکیان بکەن، لە کاتێکدا کچانی ئاسایی ئازادن.\n-بۆیان نییە ئەکاونتیان هەبێت لە سۆشیال میدیا و ناتوانن بەشداری تۆڕە کۆمەڵایەتیەکان بکەن.\n-شازادەکان نابێت لە نێو خەڵکدا ماچ بکەن و هەستی خۆشەویستی بۆیەکدی دەرببڕن.\n-هاوکات ناتوانن بەتەنها بچن بۆ بازاڕ و پێویستە کەسێکیان لەگەڵ بێت.\n-ئەوان ناتوانن بەشداری لە دەنگداندا بکەن.\n-جگە لەوەش نابێت جلوبەرگی وروژێنەر لەبەر بکەن.\n-قەدەغەیە کە یاری مۆنۆپۆڵی بکەن چونکە ئەو یاریە لەسەر بنەمایی داگیرکردنی زەویە.\n-نابێت لەگەڵ هەموو ئەندامانی خێزانەکەیان گەشت بکەن، ئەمەش بۆ ڕێگریە لە مردنیان بەیەکەوە.\n-نابێت کاتێک شاژن بەسەرپێوەیە ئەوان دانیشن، جگە لەوەی دەبێت بزانن لە کوێی و چۆن دادەنیشن و ئازاد نین وەک کچانی دیکە.\n-دەبێت لە هەفتەیەکدا ٣ جار بچنە ئارایشتگا و جوان دەربکەون، واتە مافی ئەوەیان نییە کە هەفتەیەک گوێ بەخۆیان نەدەن و پشوو وەرگرن.\nچۆن بە شێوازێکی سروشتی و بەبێ نەشتەرگەریی چاڵی ڕوومەت بۆخۆت دروستەکەیت؟ لە کۆندا چیان کردووە؟\n2020/01/24 - 3:13 PM\nچاڵی ڕومه‌ت ( Dimple – غمازة) دیارده‌یه‌كی سروشتی بۆماوه‌ییه له ڕومه‌تی مرۆڤه‌كاندا دروستده‌بێت به تایبه‌ت له كاتی پێكه‌نین و زه‌رده‌خه‌نه‌دا و لای زۆربه‌ی كلتوره‌كانی جیهان دیارده‌یه‌كی جوان و سه‌رنجڕاكێشه.\nهۆكاری دروستبونی ئه‌و چاڵه به‌هۆی كورتی ماسولكه‌ی به‌شی ناوه‌وه ده‌گه‌ڕێته‌وه كه له كاتی پێكه‌نیندا ئه‌و چاڵه دروستده‌كات و ئه‌گه‌ری ئه‌وه‌ش هه‌یه به تێپه‌ربونی كات و به‌هۆی كشانی ماسولكه‌كه‌وه ئه‌و چاڵه نه‌مێنێت.\nبه‌ڵام به‌و پێیه‌ی دروستبونی ئه‌و چاڵه بۆماوه‌ییه هه‌ر بۆیه گه‌ر دایك و باوك هه‌ردوكیان ئه‌و چاڵه‌یان هه‌بێت ئه‌وا ئه‌گه‌ر زۆره منداڵه‌كانیشیان ئه‌و چاڵه‌یان هه‌بێت هه‌رچه‌نده ئه‌وه‌ش گره‌نتی 100% نییه.\nكارێكی قورسیشه گه‌ر بته‌وێت ئه‌و چاڵه به ده‌ستكرد دروستبكه‌یت هه‌رچه‌نده پێشتر چه‌ند هه‌وڵێكی جۆربه‌جۆر بۆ ئه‌وه هه‌بووه له رێگای میكیاج یاخود ئامێری په‌ستانخستنه سه‌ر ڕوومه‌ت كه ئه‌وه‌ش زیانی ته‌ندروستی هه‌یه، به‌ڵام به نه‌شته‌رگه‌ری جوانكاری ده‌توانرێت دابندرێت.\nدروستكردنی چاڵی ڕوومه‌ت به ئامێری تایبه‌ت له ساڵی 1936\nیەکێک لەو ڤیدیۆیانەی زۆر بڵاوبووە لەم دواییەدا بەدەستهێنانی چاڵی دەموچاوە بە چەند هەنگاوێکی ئاسان بەم شێوەیە.\n-کەوچکێکی چای بچوک یان هەر شتێکی دیکەی هاوشێوە بە دڕیژایی شەو بکەرە بەفرگرەوە.\n-ڕۆژی داهاتوو دەری بکە و ڕاستەوخۆ بیکەرە سەر ئەو هێڵەی زەردەخەنەکەت بە شێوەیەکی سروشتی دروستی دەکات.\n-بۆ ماوەی ١٠ خولەک پەستانی بخەرەسەر بەبێ ئەوەی پێستت ئازار بدەیت .\n-رۆژانە دوو بۆ سێ جار ئەم فێڵە بەکاربێنە و پاش هەفتەیەک ئەنجامەکان دەبینیت.


تەنها سەری بەدەرەوەیە\nدوای زیاتر لە هەشت کاتژمێر لە مانەوەی لە نێو بیرێکدا هاووڵاتییەک لە سنوری گەرمیان هێشتا دەرنەهێنراوە و وتەبێژی بەرگریی شارستانی گەرمیانیش دەڵێت، هاووڵاتییەکە تەنها سەری لەنێو خۆڵدا نییە، بۆیە هێشتا زیندووە و هەوڵدەدەن لە زووترین کاتدا ڕزگاری بکەن.\nکاتژمێر 1:00ی پاشنیوەڕۆی ئەمڕۆ پێنجشەممە 26ی ئابی 2021، لە گوندی تازەدێی سنوری ئیدارەی گەرمیان هاووڵاتییەک بەمەبەستی پاککردنەوەی بیری ماڵەکەی خۆی دەچێتە نێو بیرەکەوە، بەڵام بەسەریدا دەڕوخێت و لە بیرەکەدا گیری خواردووە.\nوتەبێژی ئیدارەی گەرمیان بە "ناس کورد"ی وت، "هاووڵاتییەکە زیندووە، بەڵام تائێستاش کە کاتژمێر نزیکی 10ی شەو دەبێتەوە نەمانتوانیوە هاووڵاتییەکە لە بیرەکە بهێنینە دەرەوە و ڕزگاری بکەین، چونکە دۆخەکەی هەستیارە و پێویستە زۆر بە وریاییەوە مامەڵە بکەین."\nوتیشی، "جگە لە سەر و ملی سەرجەم لەشی لە نێو خۆڵ و زیخی بیرەکەدایە و تەنها سەری بەدەرەوەیە، بۆیە سوپاس بۆ خوا هێشتا زیندووە، بەڵام پێویستە زۆر بە وریاییەوە مامەڵە بکەین تا ڕزگاری بکەین و بیرەکە زیاتر دانەڕووخێت، بۆیە کاتێکی زۆرمان پێچووە."\nڕوونیشیکردەوە، "بە پشتیوانی خوا لە دوو کاتژمێری داهاتوودا هاووڵاتییەکە ڕزگار دەکەین و لە بیرەکە دەریدەهێنین."\nبەڤیدیۆ؛ دوو لە هەڵهاتووە فەلەستینییەكان دۆزرانەوە\n2021.09.10 - 23:06\nبەڤیدیۆ؛ پزیشکێک داوا لە پەرستارێک دەکات کڕنوش بۆ سەگێک ببات\n2021.09.10 - 19:43


02:03 - 15/02/2021\nلەبری تاران، ئیسرائیل لە دیمەشق ئێرانی بۆردومان کرد\nئیسرائیل جارێکی دیکە میلیشیا ئێرانییەکانی لە سوریا خەڵتانی خوێن کرد. دوای نیوەشەوی رابردوو، ئیسرائیل موشەکبارانی میلیشیا ئێرانییەکانی کرد و نۆ کەس کوژران، ئەوەی ئەم هێرشە لە هێرشەکانی دیکە جیادەکاتەوە ئەوەیە لە شاری دیمەشق بووە، ئەمەش ئەو قسەی ئیسرائیلییەکانی سەلماند کە دەیانوت "ناهێڵین ئێران لە سوریا ئیسراحەت بکات."\nلێدان لە نیوەشەودا\nئاژانسی هەواڵی سوری (سانا) رایگەیاند، کاتژمێر یەک و ١٨خولەکی سەرلەبەیانی ئیسرائیل بۆردومانی چەند ناوچەیەکی شاری دیمەشقی کردووە.\nئاژانسەکە ئاماژەی بەوە کردووە، کە هێزی بەرگری سوریا رووبەڕووی هێرشەکان بووەتەوە و زۆربەی موشەکەکانی خستووەتە خوارەوە، وەک چۆن لە ساڵانی رابردوودا وڵاتەکەیان رووبەڕووی هێرشەکان بووەتەوە و زۆربەی موشەکەکانیان خستووەتە خوارەوە.\nروانگەی سوریش بۆ مافەکانی مرۆڤ باسی لە هێرشەکەی ئیسرائیل بۆ سەر شاری دیمەشق کردووە و رایگەیاندووە، ئیسرائیل هێرشی کردووەتە سەر شاری دیمەشقی کردووە و تاکو ئامادەکردنی ئەم راپۆرتە نۆ کەس کوژراون کە سەر بە میلیشیاکانی سەر بە ئێرانن.\nلێدان لە دیمەشق\nئاماژە بەوەش کراوە، هێرشەکان لە دوای نیوەشەو ئەنجامدراون و پێگەی میلیشیا ئێرانییەکانی لە رۆژئاوا و باشوری شاری دیمەشق کراوەتە ئامانج.\nلەبارەی کوژراوەکانیش روانگەکە دەڵێت، لە هێرشەکەدا دوو کەس لە ناوچەی کەسوە و حەوت کەسیش لە بنکەی فیرقەی چوار لەسەر رێگای دیمەشق – بەیروت کوژراون، هیچکام لە کوژراوەکانیش سوری و عەرەب نین، دیاریش نییە ئەفغانی یان پاکستانین.\nبەپێی زانیارییەکان هێرشەکەی ئیسرائیل بووەتە هۆی وێرانکردنی گەنجینەی موشەکە پێشکەوتووەکان کە ئێران لە ماوەی پێشوودا ئەم موشەکانەی بۆ فیرقەی چوار گواستووەتەوە.\nنیو کاتژمێر هێرش\nزانیارییەکانی روانگەی سوری ئاماژە بەوە دەکەن، موشەکبارانکردنی پێگەکانی سوریا و ئێران لە دیمەشق نزیکەی نیو کاتژمێر بەردەوامیی هەبووە. بەپێچەوانەی زانیارییەکانی ناسا، روانەگەکە دەڵێت بەسێک لە موشەکەکان گەیشتوون بە ئامانجەکانیان.\nئەمەش لە کاتێکدایە سێی ئەم مانگەش ئیسرائیل هێرشی کردە سەر میلیسیاکاننی حزبوڵا و بەرگری نیشتمانی بۆ رزگارکردنی جۆلان.\nلە دوای ساڵی ٢٠١١، سوپای ئیسرائیل بەردەوام هێرشی کردووەتە سەر هێزە ئێرانییەکان لە سوریا. بنیامین نەتەنیاهوش هەمیشە جەختی کردووتەوە کە رێگە بە بوونی ئێران لە سوریا نادەن.\n١٨ هێرش لە شەوێکدا\nمانگێک پێش ئێستاش کاتژمێر یەک و دە خولەکی شەو ئیسرائیل هێرشی ئاسمانی کردە سەر شاری دەیرەزوور و ناوچەی بوکەمال. روانگەی سوری بۆ مافەکانی مرۆڤیش هەواڵەکەی پشتڕاست کردەوە و رایگەیاند ١٨ هێرشی ئاسمانی کراوەتە سەر هێزەکانی رژێمی سوریا و میلیشیاکانی سەر بە رژێمی ئێران لە خۆرهەڵاتی سوریا.\nروانگەکە باسی لەوەش کردبوو، هێرشەکان کراونەتە سەر گەنجینەی چەک و بنکە سەربازییەکانی رژێمی سوریا و میلیشیا چەکدارەکانی ئێران لە دەیرەزوور و بوکەمال لە سنوری سوریا – عێراق.\nبەپێی زانیارییەکانی روانگەکە لە هێرشەکاندا پێنج ئەندامی رژێمی سوریا و ١١ ئەندامی میلیشیا چەکدارەکانی سەر بە ئێران کوژراون.\nلە هەواڵەکەی روانگەی سوریدا هاتووە، بەهۆی هێرشەکانەوە گەنجینەی چەکی هێزەکانی رژێم و میلیشیاکان تێکشکێندراون، ئەو بنکانەشی هێرشیان کراوەتە سەر لەلایەن میلیشیاکانی سەر بە سوپای پاسدارانی ئێران، حیزبوڵا و فاتمییەکانەوە بەکارهاتووە و بۆ راهێنان و ئامادەکردنی چەکدارەکانیان بەکاریانهێناوە.\nدوای چەند کاتژمێرێک روانگەی سوری بۆ مافەکانی مرۆڤ رایگەیاند، ژمارەی کوژراوانی رژێمی سوریا بۆ حەوت کەس و میلیشیا چەکدارەکانیش بۆ ١٦ کەس بەرزبوەتەوە، بەمەش کۆی کوژراوەکانی هێرشەکەی ئیسرائیل گەیشتووەتە ٢٣ کەس.\nئەگەری جەنگی ئیسرائیل - ئێران\nمانگی رابردوو رۆژنامەی (نیزەڤیسیمایا)ی روسی راپۆرتێکی لەبارەی ئەگەری هەڵگیرسانی جەنگ لەنێوان ئیسرائیل و ئێران لە باشوری سوریا بڵاوکردەوە. رۆژنامەکە هۆشداری داوە لەوەی کە هەردوو لایەن چەکی زۆر ورد و پێشکەوتوو بەکاربهێنن، بەتایبەت دوای ئەوەی میلیشیا چەکدارەکان دەستیان بە موشەکی پێشکەوتوو گەیشتووە.\nلە رپۆرتەکەدا هاتووە، سیناریۆکە ئەوەیە کە باشوری سوریا دەبێت بە گۆڕەپانی جەنگ و ئەمەش نزیکە لە ساڵی ٢٠٢١دا رووبدات و ئیسرائیلیش ئامادەکاری فراوانی بۆ ئەم جەنگە کردووە.\nئەگەری هێرشی ئێران\nزانیارییەکانی رۆژنامە روسیەکە پشتی بە راپۆرتێکی پەیمانگای لێکۆڵینەوەکانی ئاسایشی نەتەوەیی ئیسرائیل بەستووە لە زانکۆی تەلئەبیب کە مەترسی و هەڕەشەکانی سەر ئیسرائیلی لە ساڵی ئایندەدا هەڵسەنگاندووە.\nراپۆرتی پەیمانگا ئیسرائیلییەکە باسی لەوە کردووە، کە توانا و وردیی میلیشیا ئێرانییەکان زیادیان کردووە و لە توانایاندایە هێرش بکەنە سەر ئامانجە ئیسرائیلییەکان.\nسێ هێرش لە ١٠ رۆژدا\nرۆژنامە روسیەکە ئاماژەی بە چربوونەوەی هێرشە ئیسرائیلییەکان داوە و نووسیویەتی، تەنها لە ماوەی ١٠ رۆژی سەرەتای مانگی رابردوودا ئیسرائیل سێ جار بە چڕی هێرشی کردووەتە سەر میلیشیا چەکدارەکانی سەر بە ئێران.\nهێرشەکانی ئیسرائیل لەسەر بنکە و گەنجینە سەربازییەکانی حیزبوڵا و فەیلەقی سوپای پاسداران لە باشور و رۆژئاوای شاری دیمەشق چڕبوونەتەوە.\nرۆژنامەکە ئەوەسی خستووتەڕوو کە ئیسرائیل چاوەڕوانی هێرشی میلیشیا چەکدارەکانی سەر بە ئێرانە و بۆ ئەمەش ئامادەکاری پێویستی کردووە. تەنانەت لە باشوری ئیسرائیل سیستمی بەرگری دژە موشەکی بڵاوکردووەتەوە.\nلە دوای ساڵی ٢٠١١، ئیسرائیل بەردەوام و بە چڕی بۆردومانی هێزەکانی رژێمی سوریا، میلیشیا چەکدارەکانی سەر بە ئێران، حزبوڵای ئێرانی و ئەو هێزانەی کردووە کە پەیوەستییان بە تاران و دیمەشقەوە هەیە.\nئیسرائیل: رێگە بە بوونی ئێران نادەین\nئیسرائیل چەندین جاریش هێرشی کردووەتە سەر ناوچە سەربازی و ستراتیژییەکانی رژیمی سوریا لە شاری دیمەشق، بەڵام سوریا جگە لە رەتکردنەوە هیچ کاردانەوە و هێرشێکی گەورەی نەبووە.\nبەرپرسانی ئیسرائیل بەردەوام دووپاتیان کردووەتەوە بە هیچ جۆرێک رێگە بە بەهێزبوونی تاران لە سوریا نادەن و دەبێت کۆتاییان پێبهێندرێت.\nوەک بنیامین نەتەنیاهو سەرۆک وەزیرانی ئیسرائیل رایگەیاندووە، بە هیچ جۆرێک رێگە بە بوونی ئێران لە سوریا نادەن، چونکە ئامادەیی سەربازیی ئێران لە سوریا هەڕەشەیە بۆ سەر ئاسایشی وڵاتەکەی.\nبێزارکردنی ئیسرائیل و تۆمەتبارکردنی\nلەگەڵ هەموو هەڕەشەکانی ئیسرائیل و هێرشە سەربازییەکانی بۆ سەر میلیشیاکانی، ئێران هەمیشە هەوڵی بێزارکردنی ئیسرائیلی داوە، وەک ئەوەی سەرەتای ئەمساڵ لایەنگرانی سەر بە حیزبوڵای لوبنانی لەسەر سنوری لوبنان – ئیسرائیل وێنەکانی قاسم سولەیمانی فەرماندەی کوژراوی فەیلەقی قودسی سەر بە سوپای پاسداران و ئەبو مەهدی موهەندیس جێگری کوژراوی سەرۆکی دەستەی حەشدی شەعبی عێراقیان بەرزکردەوە.\nئەوەی مایەی سەرنجە، ئیسرائیل بە دەگمەن هێرشی کردووەتەوە سەر چەکدارانی داعش لە سوریا و هەندێک سەرچاوەش باس لەوە دەکەن ئیسرائیل لە سوریا هیچ زیانێکی لە چەکدارانی داعش نەداوە.\nئەمەش وای کردووە کە رژێمی سوریا بەردەوام ئیسرائیل بە پشتیوانی داعش تۆمەتبار بکات، وەک ئەوەی شەوی رابردوو بەرپرسێکی سەربازی سوریا بە ئاژانسی سانای وتووە کە ئیسرائیل پشتیوانی لە داعش دەکات.


(ڕەوانەکراوە لە جێەوە)\nبۆشایی یان سپاش یان ڤاڵایی یان جێ یان ڤاڵه ئەو بەرفرەیییە بێسنوور و سێ-ڕەھەندییەیە کە شتەکان و پێشھاتەکان تێیدا ڕوو دەدەن و ئاراستە و شوێنیان بەگوێرەیییە.\nسیستمی پۆتانەکانی کارتێزیەنی سێ ڕەھەندی\nبۆشایی لە فیزیک‌دا زۆربەی جارەکان لە سێ ڕەھەند (پانی، درێژی، بەرزی) دا دەھێنرێتە پێش چاو، ھەرچەند کە فیزیکزانەکانی ئەم سەردەمە زیاتر ئەو (=بۆشایی) وێڕای کات، بە بەشێک لە پەیوەستاری بێسنووری چوار-ڕەھەندیی ناسراو بە کاتجێ دەزانن.\nلە بیرکاریدا، بیرکارەکان بۆشاییگەلێک بە جۆراوجۆر ژمارەی ڕەھەند و پێکھاتەی بنچینەیییەوە دەپشکنن.\nلە سەدەی حەڤدەھەمدا فەلسەفەی بۆشایی و کات وەکوو مژارێکی ناوەندی لە مەعریفەتناسی و مێتافیزیک‌دا خۆی نواند. لە ناودڵیدا، گۆتفرید لایبنیتس، فەیلەسووف و بیرکاری ئاڵمانی، وە ئیساک نیوتن، فیزیکزان و بیرکاری ئینگلیزی، دوو بیردۆزی دژبەیەکیان سەبارەتی گەوھەری بۆشایی شرۆڤە کرد. لایبنیتس بۆشاییی بە بوونەوەرێک کە سەربەخۆیانە لە سەرووی ماددەوە بوونی ھەیە نەدەزانی؛ بە لای ئەوەوە، بۆشایی، زیاتر لە کۆمەڵێک پێوەندیی نێوان تەنەکانی ناو جیھاندا ھیچی تر نەبوو. ئەو دەیگوت: «بۆشایی ئەوەیە کە لە دانانی جێگاکان لە پاڵ یەکتردا بەرھەم دێت». بۆ لایبنیتز، بۆشایی دەرھەستکارییەکی ئارمانی بوو لە پێوەندییەکانی نێوان بوونەوەرە تاکەکان یان شوێنەکانیان (کە بۆیان ھەیە بیانبێت) و بەو بۆنەوە نەیدەتوانی بێناوبڕ بێت و پێویست بوو ناوبەناو و پچڕ پچڕ بێت. لەم ڕوانگەیەوە، بۆشایی وەکوو پێوەندیی نێوان ئەندامانی بنەماڵە وایە. ئەگەرچی ئەندامان لەگەڵ یەکتردا پێوەندییان ھەیە، بەڵام پێوەندییەکان سەربەخۆ و بەبێ ئەندامان بوونیان نییە.\nوەرگیراو لە «https://ckb.wikipedia.org/w/index.php?title=بۆشایی&oldid=703220»


لەم خاڵانەی خوارەوە ئاگاداری منداڵەكانتان بن\nHanah Hawramy 01/06/2019 - 08:35 بڵاوکراوەتەوە لە هەواڵ/هەمەڕەنگ\nدوای تەواوبوونی خوێندن و داخستنی دەرگای قوتابخانە زۆربەی منداڵەكان چاویان لەوەیە بچنە یاری و لە ماڵەوە نەبن، دەبێت چاودێریان بكرێت لە ڕووی شوێنەوە تا سەلامەت بن، پێویستە باوانەكان لەم وەرزەدا زیاتر گرنگی بە منداڵەكانیان بدەن، هاوكات چەند ڕێنماییەكیش بۆ شوفێران خراوەتە ڕوو.\n1. نابێت جێگەی یاریكرن لەسەر شەقام بێت یان نزیك بێت لە شەقامەوە، یانیش جێگای قوڵ و ئاو و شوێنی كۆكردنەوەی زبڵ و پاشماوەكانی خانووكردن بێت.\n2. نابێت منداڵ دەربچێت لەماڵ لەكاتی بەرزی پلەی گەرما بە تایبەت لەدوای كات ژمێر (11) ی پێشی نیوەڕۆ تاكو (5) ی ئێوارە.\n3. پێش دەرچوون لەماڵ دەبێت زۆر ئاو بخواتەوە.\n4. لەكاتی لێخورینی پایسكل، دەبێت كەل و پەلی خۆپاراستن بە كاربێنێت بەتایبەت كڵاوی پاراستنی سەرو دووربكەێتەوە لە شەقامە گشتییەكان.\n5. لەكاتی گەشت و سەیراندا دەبێت چاودێریان بكرێت و دوورنەكەونەوە لە شوێنی دانیشتنی خێزان، كاتێك دەچن بۆ ناو ئاو دەبێت ئێلەگی سەرئاوكەوتن بە كاربێنن و نابێت منداڵ بەجێ بهێڵدرێت لەناو ئاودا بە تەنیایی.\n6. زۆر خێزان هەن بەشەوان لە سەربانی خانوو دەخەون، دەبێت زۆر چاودێری منداڵەكانیان بن بەتایبەت لەكاتی تاریكی و هاتنوچوون بە قالدرمە یان پەیژە، هەر بۆیە ئەگەر دەرگای بچووك لە سەرەتاو كۆتایی قالدرمە یان پەیژە هەبێت منداڵ پاریزراوتر دەبن.\n7. زۆر كەس لەخۆشەویستی و یاریكردن لەگەڵ منداڵی بچووك و ساوا لەناو ماڵدا منداڵەكانیان بەرز دەكەنەوەو هەڵی دەدەن بۆ ئاسمان بەبێ ئەوەی هەست بە ئیشكردنی پانكەی بنمیچ بكەن، دەبێت زۆر وریاو ئاگاداربن، چونكە زۆر كارەسات لەو جۆرە ڕوویانداوە.\n8. پاراستنی منداڵ بەوەی دەست بكات بەنێوكونی موبەڕیدە بە تایبەت ئەگەر هیچ ڕێگرییەكی مووشەبەكی نەبوو، زۆر مەترسیدارە، چونكە منداڵ نازانێت و دەست دەكات بەناو كونەكەدا بەو هۆیەشەوە دەستی دەبێت بە پەروانكەی موبەڕیدەكەو كارەسات دروست دەكات.\n9. پاراستنی وایەرو پلاكی كارەبا، دەبێت دووربێت لە دەستی منداڵەكان.\nتایبەت بۆ شوفێرەكان :\n1. نەهێشتنی هەندێك كەلوپەل لەناو ئۆتومبێلدا وەكو چەرخ و عەترو بۆنی نێو قوتوو هەروەها هەموو جۆرە دەرمانێك.\n2. ڕاگرتنی ئۆتۆمبێل لەشوێنێكی فێنك و ژێر سێبەر، نابێت جام بە تەواوی دابخرێ بەڵكو دەبێت كەمێك كراوە بێت لە (2 – 5) سەنتیمەتر.\nكاتێك دەچیت بۆ ناو ئۆتۆمبێل دەبێت دەرگاكانی كراوەبن بۆ ماوەی یەك خولەك، دوای پێكردنی ئۆتۆمبێل با فێنككەرەوە (تەبرید) ئیش بكات بۆ ماوەی (2 – 3) خولەك ئینجا دەرگاكان و جامەكان دابخە، تاكو بای پیس نەمێنێت و دەربچێت لەناو ئۆتۆمبێلدا.


عەمار حەکیم جه‌خت له‌هه‌مواری یاسای هەڵبژاردن‌و کۆمسیۆنی هەڵبژاردنەکان ده‌كاته‌وه\nعەمار حەکیم، سەرۆکی رەوتی حیکمەی نیشتیمانی جه‌خت له‌هه‌مواركردنی یاسای هەڵبژاردنه‌كان‌و یاسای کۆمسیۆنی باڵای هەڵبژاردنەکان ده‌كاته‌وه.\nئاوێنه: عەمار حەکیم له‌تویتێكدا نوسیویه‌تی، جێبەجێكردنی هەردو پڕۆژە یاسای هەڵبژاردن بەلیستی نیمچەکراوەو دانانی کۆمسیۆنی هەڵبژاردنەکان لەکەسانی بێلایەن، رۆڵی کاریگەری دەبێت لەگەڕانەوەی متمانەی شەقام بەدەسەڵاتی وڵات‌و دەزگاکانی.\nتویته‌كه‌ی حەکیم پاش داواكارییه‌كه‌ی ئه‌مرۆی عەلی سیستانی، مەرجەعی باڵای شیعەکانی عێراق هات كه داوای لەپەرلەمان کرد بەخێرایی پڕۆژەیاسای هەمواری یاسای هەڵبژاردن‌و کۆمسیۆنی هەڵبژاردنەکان پەسەندبکات.\nسەرۆکی رەوتی حیکمە ده‌ڵێت، پشتیوانیدەکەن لەداواکاری مەرجەعیەت بۆ پەلەکردن لەجێبەجێكردنی هەمواری یاسای هەڵبژاردنەکان‌و کۆمسیۆنی هەڵبژاردن، ناشبێت لایەنە سیاسییەکان بۆ جێبەجێکردنی داواکاری خۆپیشاندەران کات بکوژن.\nئاماژەی بەوەشکردوە، وەک فڕاکسیۆنی رەوتی حکیمە لەپەرلەمانی عێراق. کاردەکەن لەماوەیەکی دیاریکراودا هەردو پڕۆژەیاساکە پەسەند بکرێت.\nئەمڕۆ ژمارەی مردن و توشبون بە كۆرۆنا لە عێراق دابەزی \n“بەم زوانە مستەفا کازمی سەردانی ئەمریكا و ژمارەیەك وڵاتی ئەوروپا دەكات” \nوتەبیژی فەرمی نوسینگەی مستەفا کازمی دەستی لەکار کێشایەوە \nنیوەی سلێمانی بێ ئاو دەبن\nچوار ناوەندی هەماهەنگی هاوبەش لەنێوان پێشمەرگەو سوپای عێراق لەناوچە جێناكۆكەكان دروستدەكرێن\nله هه‌ڵه‌بجه ژنێك دوای لێدانی لەلایەن براكەیەوە، گیانی ل...


لە سەر داوای تڕامپ، ئاریزۆنا و تەکزاس ٤٠٠ پاسەوانی نیشتمانی بۆ سەر سنور دەنێرن\nپاسەوانی نیشتمانی لە نزیک سنوری ئەمەریکا - مەکسیک- مانگی یەکی ٢٠١٧\nترامپ بە پەیامنێرانی گوت دەیەوێت ٢،٠٠٠ تا ٤،٠٠٠ ئەندامی ئاسایشی نیشتمانی بۆ سەر سنور بنێرێت.\nئازیزۆنا و تێکساس هەینی ڕایانگەیاند کە لە وەڵام بۆ داوای سەرۆک دانۆڵد تڕامپ سەبارەت بە ناردنی سەربازان بۆ شەر لە دژی قاچاخی بەنگ و موخدەرات و کۆچبەری نایاسایی، تا حەوتووی دابێت ٤٠٠ ئەندامی پاسەوانی نیشتمانی بۆ سنووری ئەمەریکا و مەکزیک دەنێرێت.\nفەرمانداری ئاریزۆنا داگ داسی گوتی دەوری ١٥٠ ئەندامی پاسەوانی حەوتوی دابێت بۆ سنور دەنێرن و پاسەوانی نیشتمانی تێکساس گوتی هەر پێشتر پاسەوانی بۆ سنور ناردوە و پلانی هەیە لە ماوەی ٧٢ کاتژمێردا ٢٥٠ سەرباز بنێرێت کە ئەوەش بە گوێرەی گوتەبێژی پاسەوانی یە.\nترامپ بە پەیامنێرانی گوت دەیەوێت ٢،٠٠٠ تا ٤،٠٠٠ ئەندامی ئاسایشی نیشتمانی بنێرێت. ئافیسی فەرمانداری نیو مەکسیکۆ سوزان مارتینز گوتی کە هێشتا هیچ پاسەوانێکی نیشتمانیان بۆ سنور نەناردوە.\nوەزیری بەرگری جێمز مەتس هەینی شەو پەسندی کرد خەرجی تا ٤،٠٠٠ ئەندامی ئاسایشی نیشتمانی لە بودجەی وەزارەتی بەرگری هەتا کۆتایی مانگی سێپتامبر تەرخان بکات.\nناردنی پاسەوانی نیشتمانی لە سەردەمی جۆرج دەبلیو بوش و بەڕاک ئۆباما هەر دوو بڕیار لە ژێر بەندی ٣٢ی دەستوری فێدڕال بوو. بوش لە ساڵی ٢٠٠٦ دا ٦،٠٠٠ سەرباز و ئۆباما لە ساڵی ٢٠١٠ دا ١،٢٠٠ ئەندامی پاسەوانی بۆ سنور نارد.\nترامپ دەڵیت بێ یاسایی لە بەشی سنووری باشور بەردەوامە. ئەو گوتویەتی دەیهەوێت لە لەشکر بۆ سەر سنور کەڵک وەربگرێت هەتا لە کۆنگرێس دا لە سەر پێشنیازەکانی سەبارەت بە سازکردنی دیوار لە سەر سنوور بە ئەنجام بگەن، کە ئێستا لە کۆنگرێس لە سەری هێشتا ڕێک نەکەوتوون.